Газета СБХ / 2013 год / № 50 / Ташқи иқтисодий фаолият\nСавдо-саноат палатасида ССП билан ТИАИСВ ва БМТ Тараққиёт дастурининг «Ташқи савдога ва Ўзбекистонга инвестицияларни киритишга кўмаклашиш» қўшма лойиҳаси ташкил этган давра суҳбати бўлиб ўтди. Унинг «Божхона ҳудудида қайта ишлаш тизимини ривожлантириш Ўзбекистон экспортини ривожлантириш дастаги сифатида» деб номланган мавзуси бугунги кунда анча долзарб. Шу боис унда нафақат пойтахтнинг бизнес ҳамжамияти, балки республикамиз бошқа минтақаларидаги йирик корхоналар ва компанияларнинг вакиллари ҳам иштирок этдилар. Булар – Олмалиқ КМК, «Тошкент йўловчи вагонларини қуриш ва таъмирлаш заводи» ОАЖ, «Ўзтемирйўлмаштаъмир» УК, «Қуйиш механика заводи» ШК, «Андижон механика заводи» ШК, «ALFAPLASTIK» МЧЖ, «TRANSBOJ-SERVIS» МЧЖ, «Ўзбеккимёмаш», «Агротекс» ОАЖ, «Microfinansconsulting», «Osiyo-mo’ynasi» МЧЖ, «Uzbekistan Airways Technics» АК, Темир-бетон маҳсулотлар заводи, «Guehring»оНG МЧЖ ХК, «Янгийўлсут», «Навоийшифобахшсув» ХК, «Герфед Импекс» МЧЖ, «ЎзБАТ», «Тошкент ёғ-мой комбинати», «Янгийўл ёғ-мой» ОАЖ, «Нестле Ўзбекистон» ҚК, «Хавар интерпрайзис», «Камрон бизнес чарм», «Гарнд бизнес мейкинг», «Донг Да» ҚК ва бошқалар. Иштирокчилар орасида – ДАТК, «Марказсаноатэкспорт», «Ўзбекчармпойабзали», «Ўзтадбиркорэкспорт» уюшмаси, «Ўзбекенгилсаноат» ДАК бўлинмаларининг раҳбарлари бор.\nДавлат органлари номидан ТИАИСВ, Адлия, Иқтисодиёт вазирликлари, ДБҚ, ДСҚ ва Марказий банк ходимлари иштирок этишди.\nМАМЛАКАТИМИЗ ҚОНУН ҲУЖЖАТЛАРИ ТИЛИ БИЛАН\n«Толлинг» инглизча «toll» – бож сўзидан келиб чиққан. Ушбу тушунча бунинг учун мамлакатга бож тўламасдан олиб кириладиган, хорижий компаниялар тақдим этадиган қайта ишлашга берилган хом ашёни қайта ишлаш операциясини англатади. Бизнинг божхона тўғрисидаги қонун ҳужжатларимиздаги таърифга кўра, «божхона ҳудудида қайта ишлаш» шундай режимки, бунда товарлар Ўзбекистонга импорт божлари, солиқлар тўланмаган ва иқтисодий сиёсат чоралари (квоталаш, лицензиялаш ва ҳоказо) қўлланмаган ҳолда божхона назорати остида қайта ишлаш учун олиб кирилиб, кейинчалик қайта ишлаш маҳсулотлари олиб чиқилади ёки улар ўзга режим остида жойлаштирилади. Бошқача қилиб айтганда, ишлаб чиқарувчи қайта ишлаш учун хом ашё олиб кирганда, башарти тайёр маҳсулот экспорт қилинса, божлар ва солиқларни тўлашдан тўлиқ озод қилинади. У «Экспорт» режимида олиб чиқилганлиги сабабли унга нисбатан божхона тўловлари ва иқтисодий сиёсат чоралари қўлланилмайди. Агар у мамлакатимиз ҳудудида эркин муомалага чиқарилса, импорт божлари ва солиқлар қайта ишлаш (хом ашёни) учун фойдаланилган товарларнинг қиймати ҳамда уларга нисбатан қўлланилган тўловлар ставкаларига қараб тўланади (БКнинг 32-моддаси).\nБИЗГА ТОЛЛИНГ НИМА УЧУН КЕРАК?\nТоварларни (озиқ-овқат маҳсулотларидан юқори технологик буюмларгача), шу жумладан машҳур брендлар остида ишлаб чиқариладиган товарларни бошқа мамлакатларда қайта ишлаш халқаро амалиётда жуда кенг тарқалган. Дунёдаги кўп компаниялар харажатларни имкони борича камайтириш ва рақобатбардошликни ошириш мақсадида шу йўлни тутадилар.\nЎзбекистон индустриал сиёсати мамлакатимиздаги замонавий, шу жумладан экспортга йўналтирилган корхоналарни қўллаб-қувватлашга йўналтирилган. Ушбу сиёсат Маҳаллийлаштириш, импорт ўрнини босиш дастурлари, технологик жиҳозлар, бутловчи буюмлар ва эҳтиёт қисмлар импортига имтиёзлар бериш ва бир қатор бошқа чора-тадбирлар орқали амалга оширилмоқда. Шу сабабли тадбир ташкилотчилари Ўзбекистон экспортини ривожлантириш дастаги сифатида товарларни халқаро қайта ишлаш тизимини такомиллаштиришга эътибор қаратдилар.\nСавдо-саноат палатаси раиси Алишер ШАЙХОВ муаммони конструктив ва батафсил муҳокама қилиш, қайта ишлаш соҳасига оид қонун ҳужжатларини такомиллаштириш бўйича таклифлар киритиш, давлат органлари вакилларидан толлинг операцияларига тааллуқли бизнесга оид саволларга тезкор тушунтиришлар олиш имконини берадиган учрашувнинг бундай миқёс ва таркибда ўтказилишининг муҳимлигини таъкидлади.\n«Ташқи савдога ва Ўзбекистонга инвестицияларни киритишга кўмаклашиш» лойиҳасининг раҳбари Жаҳонгир ИМОМНАЗАРОВнинг таъкидлашича, божхона ҳудудида қайта ишлаш режими компанияларга афзалликлар берибгина қолмай, давлатнинг бутун иқтисодиётига фойда келтиради. Макроиқтисодий даражада қайта ишлаш корхоналар қувватини таъминлаш, уларнинг жорий харажатларини камайтириш имконини беради. Бунда Давлат бюджетига солиқ тўловларининг тушиши ҳам таъминланади. Толлинг етказиб берувчилар ва харидорлар бозорини кенгайтиради, рақобатни кучайтиради. Уни ЖСТ халқаро меҳнат тақсимотининг шаклларидан бири сифатида эътироф этган. Қайта ишлаш бўйича операциялар турли мамлакатларда кўплаб тармоқларда кенг тарқалган.\nИСТИҚБОЛЛАР ВА МУАММОЛАР\nЛойиҳа эксперти Холида УСМОНОВА Ўзбекистонда товарларни халқаро қайта ишлашнинг турли жиҳатларини ёритди. У ўз тақдимотини толлингнинг фойдаси ҳақида тушунтириш беришдан бошлади. Чунончи, божхона ҳудудида қайта ишлаш ишлаб чиқарувчига зарур импорт хом ашёсидан фойдаланиш имконини беради, оборот маблағларни кўпайтиради, буюртмаларни ижро этиш муддатларини қисқартиради, халқаро бозорларга чиқиш имкониятини кенгайтиради, жаҳон ишлаб чиқариш ҳалқаларига интеграциялашиш, ишлаб чиқариш қувватларини қўшимча таъминлаш, бошқаришнинг замонавий усулларини жорий этишни таъминлайди, талабнинг ўзгаришига мослаштиради. Ижтимоий-иқтисодий жиҳатдан олганда, бу – иқтисодиёт тармоқларини модернизациялаш; янги иш ўринларини барпо этиш; аҳоли даромадларини, қайта ишлаш тармоқларига инвестициялар ҳажмларини, тайёр маҳсулот экспортини кўпайтириш; ички бозорни мамлакатимиз маҳсулоти билан тўлдириш демакдир.\nДавлат оладиган фойдага келсак, бу – ташқи бозорларга чиқиш, қайта ишловчи корхонадан солиқлар тарзида бюджетга маблағларнинг келиб тушиши, ишлаб чиқарувчи мамлакатларнинг тўлов балансига ижобий таъсир, инвестициявий ва валюта камомадининг камайиши, чет эллик шахслар мамлакатда харид қилган Ўзбекистон товарларидан (ички толлинг) халқаро қайта ишлаш учун фойдаланилиши демак.\nЭксперт товарларни қайта ишлаш операцияларининг асосий босқичлари ва кетма-кетлиги, ушбу таомилни давлат томонидан тартибга солиш тўғрисида сўзлаб берди. У техник-иқтисодий асосланмани (ТИА) ишлаб чиқиш, унинг экспертизаси ва ТИАИСВда келишилиши, божхона расмиятчиликларига асосий эътиборни қаратди. Хусусан, товарларнинг қайта ишланиши тижорат тусига эга бўлмаган; қайта ишлашдан мақсад товарларни таъмирлаш ҳисобланадиган; битта контракт бўйича қайта ишланадиган товарларнинг божхона қиймати 500 ЭКИҲдан ошмайдиган ҳолларда товарлар ва уларни қайта ишлаш маҳсулотлари биргина божхона органига тақдим этилганда ТИАни келишиб олиш талаб қилинмаслигига иштирокчилар эътиборини қаратди.\nҚАЙТА ИШЛАШНИ РИВОЖЛАНТИРИШГА НИМА ТЎСҚИНЛИК ҚИЛЯПТИ?\nХолида Усмонова лойиҳа доирасида ЎзР божхона ҳудудида қайта ишлашни тартибга соладиган амалдаги қонун ҳужжатларининг экспертизаси ўтказилганлигини маълум қилди. У қайта ишлаш режимининг имкониятларини самарали амалга оширишга тўсқинлик қилувчи асосий ғовларни белгилаш имконини берди.\n1. Ўзбекистонда қайта ишлаш тизимини ривожлантириш механизми ва фойдасини англамаслик. Ўтган асрнинг 90-йилларида асосан хом ашё йўналишидаги, оборот маблағларининг йўқлиги туфайли бартер муносабатлари билан бирга амалга оширилган толлинг операцияларидан фаол равишда фойдаланилиши уларга нисбатан салбий муносабатни шакллантирди. Рақобат кучайган ҳозирги даврда келгусида экспорт қилиш мақсадида Ўзбекистон ҳудудида қайта ишлаш ва ишлаб чиқаришга инвестицияларни жалб этиш учун янада мослашувчан ва қулай шароитлар яратилиши тақозо этилади. Бунинг учун корхоналарга тегишли рухсатномаларни тезкор олиш, ишлаб чиқаришни ташкил этиш, божхона ҳудудида қайта ишлаш режимида хом ашё ва материаллардан фойдаланишда янада эркинроқ бўлиш имкониятини бериш зарур.\n2. Ўзбекистон божхона ҳудудида қайта ишлашни амалга ошириш учун рухсатномалар олиш таомилининг узоқ давом этиши ва мураккаблиги. Халқаро амалиётда қайта ишлашга буюртмаларни бажариш муддатлари турли мамлакатларда одатда маҳсулот турига боғлиқ бўлади. Мисол учун, кийим тикишга 20–40 кун кетади. Айни буюртмани бажариш муддатлари уни жойлаштириш тўғрисида қарор қабул қилишда ҳал қилувчи омил ҳисобланади.\nЎзбекистон қонун ҳужжатларига кўра божхона органи томонидан товарларни қайта ишлашга рухсатнома бериш ёки уни беришдан бош тортиш тўғрисида қарор қабул қилинишига бунинг учун барча зарур ҳужжатлар олинган кунидан бошлаб 30 кун ажратилади, бу ҳақда ариза берувчи ёзма шаклда хабардор қилинади. Бундан ташқари, қайта ишлаш жараёни ТИАни ТИАИСВда келишиш лозим (14 иш куни). Келишиш ва рухсатнома олишга кам деганда 40–50 кун кетиши туфайли ўзбекистонлик ишлаб чиқарувчи рақобатда орқада қолади ва фойдали буюртма олишга даъво қила олмайди.\n3. Қайта ишлашга рухсатномани икки идора – ТИАИСВ (ТИАни келишиш босқичида) ва ДБҚдан олиш зарурлиги. 1634-сон Низомга кўра ТИАни келишиш ва товарларни қайта ишлашнинг ЎзР иқтисодий манфаатларига мувофиқлиги тўғрисида хулоса бериш божхона ҳудудидан ташқарида ва Ўзбекистон божхона ҳудудида қайта ишлаш учун зарур.\nХалқаро амалиётда маҳсулотни божхона ҳудуди ва ундан ташқарида қайта ишлаш билан боғлиқ масалаларни келишиш тартибига турлича ёндашилади. Ички корхоналарни ривожлантиришга салбий таъсир кўрсатиши ва мамлакатнинг иқтисодий манфаатларига мувофиқ келмаслиги мумкин бўлган божхона ҳудудидан ташқарида қайта ишлашдан фарқ қилиб, божхона ҳудудида қайта ишлаш қайта ишловчи корхоналарни ривожлантиришга туртки бўлади. Шу боис ТИАда фақат бизнеснинг хос ҳуқуқи бўлган масалаларнинг узун рўйхати келтирилиши ўринсиз деб биламиз. ТИАИСВ ва ДБҚ учун маҳсулот чиқиши меъёри ғоятда муҳим ахборот ҳисобланади, у ихтисослашган институтларнинг маълумотларига кўра текширилади ёки маълумотлар базаси билан солиштирилади.\n4. Қайта ишловчи корхона товарларни қайта ишлаш хизматларини кўрсатиш учун харид қиладиган хориж товарларига ўз валюта маблағлари ҳисобига ҳақ тўлай олмаслиги. БК 32-моддасининг иккинчи хатбошисида белгиланишича, божхона ҳудудида қайта ишлаш режими остида ҳар қандай товарлар, шу жумладан қайта ишлаш операцияларида фойдаланиш учун олиб кириладиган товарларни жойлаштирилиши мумкин. Масалан, чет эл автомобилларини таъмирлаш учун эҳтиёт қисмларни олиб келиш лозим. Бироқ «Божхона ҳудудида қайта ишлаш» божхона режимида БЮДни расмийлаштириш чоғида ваколатли банклар валютани чет эллик резидентга ўтказмайдилар.\n5. Товарларни қайта ишлашга божхона органларининг рухсатномасини бериш учун расмий йиғим 150 еврони ташкил қилади. БКда божхона органларининг рухсатномаси зарур бўлган, бироқ улар учун ҳақ тўлаш талаб этилмайдиган бир қатор божхона режимлари белгиланган. Божхона ҳудудида қайта ишлаш режимида жойлаштириш учун эса Вазирлар Маҳкамасининг 30.04.1999 йилдаги 204-сон қарори билан белгиланган тўловни тўлаш зарур.\n6. Импорт божларини қайта ишланган маҳсулот қийматидан келиб чиқиб ундириш. БК 32-моддасининг бешинчи хатбошисига мувофиқ қайта ишлаш маҳсулотлари эркин муомалага чиқарилганда импорт божлари ва солиқлар қайта ишлаш учун фойдаланилган товарларнинг қиймати ҳамда уларга нисбатан қўлланилган тўловлар ставкаларига қараб тўланади. Ушбу формулировка толлинг операцияларидан кейин Ўзбекистонда қоладиган товарлар бўйича божхона тўловларини ҳисоблаб ёзиш ва ундириш таомилини бир хилда тушуниш имконини бермайди. Шуни ҳисобга олиш лозимки, халқаро амалиётда қайта ишлаш маҳсулотлари эркин муомалага чиқарилганда импорт божлари ва солиқлар олиб кирилган товарларнинг божхона қийматидан келиб чиқиб тўланади. Бу қайта ишловчи корхоналарнинг ўсиши ва бозорни мамлакатда ишлаб чиқарилган маҳсулот билан тўлдиришни рағбатлантиради.\n7. Божхона ҳудудида қайта ишлашнинг айрим босқичларини белгилайдиган меъёрий ҳужжатларнинг йўқлиги. Чунончи:\nбожхона ҳудудида қайта ишлашни амалга оширишга божхона органининг рухсатномасини олиш тартибини;\nбожхона ҳудудида қайта ишлаш тартибини белгилайдиган ҳужжатлар йўқ.\nБундан ташқари, «Божхона ҳудудида қайта ишлаш» режимида жойлаштириш тақиқланган товарларнинг рўйхати белгиланмаган.\n8. Товарларни қайта ишлашга оид контрактлардан валюта тушумини мажбурий сотиш талаби. Хорижий рақобатчиларда валюта тушумини сотиш мажбуриятларининг йўқлиги ўзбекистонлик қайта ишловчиларнинг рақобат позицияларини анчагина пасайтиради. Бунинг устига, қайта ишлашга олиб кирилган товарлар ёки қайта ишлаш маҳсулотлари билан ҳақ тўланишини назарда тутадиган қайта ишлашга оид контрактлардан валюта тушумини мажбурий сотиш талаби, агар валюта амалда келиб тушмаса, корхона зиммасига қўшимча юк бўлиб тушади.\nТаҳлилий хат асосида, толлингни қўллайдиган бизнес вакиллари иштирокида Ўзбекистонда товарларни халқаро қайта ишлашни ривожлантиришни рағбатлантириш бўйича таклифлар тайёрланди. Таклифлар сирасига қуйидагилар киради:\nФуқаролик кодексига товарларни халқаро қайта ишлаш (толлинг) ва толлинг шартномалари тушунчаларини киритиш;\n987-сон Низомни амалдаги қонун ҳужжатларига мувофиқлаштириш;\nЎзбекистон Республикаси Ташқи иқтисодий алоқалар, инвестициялар ва савдо вазирлигида Ўзбекистон Республикаси хўжалик субъектлари томонидан тузиладиган экспорт контрактлари (шартнома ва битимлар)ни рўйхатга олиш ва импорт контрактлари (шартнома ва битимлар)ни экспертизадан ўтказиш тартиби тўғрисида низомга (ТИАИСВ, МВ ва ДБҚнинг АВ томонидан 3.07.2006 йилда 1588-сон билан рўйхатдан ўтказилган қарори билан тасдиқланган) толлинг контрактларини рўйхатдан ўтказишга тааллуқли бўлим ёки банд тарзида қўшимча киритиш;\n«Божхона ҳудудида қайта ишлаш» режимида жойлаштириш тақиқланган товарлар рўйхати ва қайта ишлаш маҳсулотларини алмаштириш тартибини белгилаш.\nВалюта тўғрисидаги қонун ҳужжатларида қайта ишлаш хизматларига олиб кирилган хом ашё, қайта ишлаш маҳсулотлари ёки чиқиндилар билан ҳақ тўлашни назарда тутадиган толлинг контрактларидан валюта тушумини мажбурий сотиш талабини бекор қилиш; қайта ишловчи корхона қайта ишлаш учун харид қиладиган хориж товарларига ўз валюта маблағлари ҳисобидан ҳақ тўлашга рухсат бериш таклифи киритилди.\nШунингдек БКнинг 32-моддасида қайта ишлашга берилган хом ашё, қайта ишлаш маҳсулотлари ва чиқиндиларга улар импорт қилинганида ва олиб чиқилганда божхона тўловлари солиш тартибини аниқлаштириш; товарларни қайта ишлашга рухсатнома бериш муддатларини қайта кўриб чиқиш ва уларни олиш тартибини белгилаш; бундай рухсатномани олиш учун йиғим ставкасини қайта кўриш ёки бекор қилиш; божхона органларида қайта ишлаш бўйича шартномаларни рўйхатдан ўтказиш тартибини белгилаш ёки улар ҳам, импорт шартномалари сингари, рўйхатдан ўтказилмаслигини белгилаш тавсия қилинади.\nШунингдек олиб кирилган товарларни қайта ишлаш маҳсулотларида идентификациялаш мумкин бўлмаган (ёки идентификациялаш керак бўлмаган) ҳолларни белгилаш мақсадга мувофиқдир.\nТАОМИЛНИ СОДДАЛАШТИРИШ УЧУН\nРухсат бериш таомилларини соддалаштириш чора-тадбирлари тўғрисида ДБҚ Божхона назоратини ташкил қилиш бош бошқармасининг бош инспектори Жамшид ҚОДИРОВ сўзлаб берди. Унинг маърузаси иштирокчиларда катта қизиқиш уйғотди, зеро у идоранинг қайта ишлаш режими устидан божхона назоратини тартибга солувчи қонун ҳужжатларини тубдан ислоҳ қилиш бўйича муайян даражада инқилобий бўлган таклифларини изҳор этди.\nБожхона қўмитаси томонидан Божхона ҳудудида рухсатнома бериш ва товарларни қайта ишлаш божхона режимида жойлаштириш тартиби тўғрисида низом лойиҳаси ишлаб чиқилган. Вазирлар Маҳкамасининг 15.08.2013 йилдаги 225-сон қарорига кўра, товарларни Ўзбекистон Республикасининг божхона ҳудудида ёки ундан ташқарида қайта ишлашга рухсатнома бериш таомили (ВМнинг 225-сон қарорига 1-илова) Тадбиркорлик фаолияти соҳасида рухсат бериш хусусиятига эга ҳужжатлар рўйхатига киритилганлиги боис, ишчи гуруҳ лойиҳанинг «Тадбиркорлик фаолияти соҳасидаги рухсат бериш тартиб-таомиллари тўғрисида»ги Қонуннинг (20.12.2012 йилдаги ЎРҚ-341-сон) 5-моддаси билан белгиланган қуйидаги рухсат бериш таомиллари асосий қоидаларига мувофиқ бўлишини жиддий кузатди:\nтадбиркорлик субъектларининг ҳуқуқлари ва қонуний манфаатлари, фуқароларнинг ҳаёти ва соғлиғи ҳимоя қилинишининг, жамоат хавфсизлигининг ҳамда атроф муҳит муҳофаза қилинишининг таъминланиши;\nрухсат этиш хусусиятига эга ҳужжатларнинг «бир дарча» орқали берилиши;\nрухсат этиш хусусиятига эга ҳужжатларни бериш тартибига доир талабларнинг ягоналиги;\nтадбиркорлик субъектлари ҳуқуқларининг устуворлиги.\nШу мақсадда Низом лойиҳасида «ва бошқа ҳужжатлар» ёки «божхона органи томонидан белгиланади» тусидаги ҳаволаларсиз, қайта ишлашга рухсатнома олиш учун ҳужжатларнинг аниқ рўйхати назарда тутилади. Шунингдек рухсатномаларнинг амал қилишини тўхтатиб қўйиш, тугатиш ва бекор қилишнинг аниқ ҳоллари ўрнатилади ва уларни беришни рад этиш учун асослар белгиланади. Шу тариқа, назорат қилувчи органнинг ваколатлари ҳуқуқий доира билан аниқ равишда чекланади. Божхона органининг тадқиқотлари, текширишлари ва берган техник баҳоларининг батафсил рўйхати ҳамда қайта ишлаш маҳсулотлари, чиқиндилар ва ишлаб чиқариш талафотларини расмийлаштиришнинг аниқ тартиби ҳам бунинг далилидир.\nШуни қайд этиш лозимки, Низом лойиҳаси «сукут – аломати ризо» қоидаси* жорий этилишини, ҳужжатларни электрон шаклда тақдим этиш имкониятини, шунингдек бошқа органларнинг рухсат бериш тусидаги ҳужжатларини божхона органи тадбиркорлик субъекти иштирокисиз олгани ҳолда соддалаштирилган тартибда «бир дарча» орқали олишни тақозо этади. Товарларни қайта ишлашга оид контрактни божхона органларида ҳисобга қўйишнинг ва валюта тушумини мажбурий сотиш талабининг бекор қилиниши чиндан ҳам жиддий ва муҳим ўзгартириш бўлиши мумкин. Агар ушбу қоидалар тасдиқланса, албатта.\nФикр алмашиш чоғида қайта ишлашнинг турли жиҳатларига тааллуқли бўлган кўплаб саволлар, таклифлар, амалий кузатишлар тилга олинди. Мисол учун, Андижондаги корхона молия директори ипак ишлаб чиқарилишига доир кўтарган муаммо тармоқ учун долзарбдир. ТИА келишилаётганида маҳсулот чиқишининг аниқ меъёри кўрсатилади, бироқ олиб кириладиган ипак қурти уруғларининг жонланиши ва пиллани қайта ишлаш чоғида турли сабабларга кўра унга риоя этишга муваффақ бўлишнинг иложи йўқ. Баъзан шартнома тузилган фермер хўжаликлари панд беряптилар – талабларнинг бузилиши сабабли улардаги қурт уруғларининг бир қисми нобуд бўляпти. Натижада божхона назорати чоғида муаммолар юзага келяпти, корхона молиявий чиқим қилиб, талафотларга ўз валюта маблағларидан тўлаяпти. Маҳсулот чиқиши меъёрларига, мисол учун, тегишли лабораторияларнинг хулосаси асосида нормативларга тузатиш киритиш имкониятини киритиш керак.\nЧирчиқ қувур ишлаб чиқариш заводи вакили уларга бир марталик толлинг хизматлари кўрсатишга доир кўп таклифлар тушаётганлигини сўзлаб берди. Бироқ бир марталик акцияга ТИА ишлаб чиқишнинг зарурлиги туфайли улар таклифлардан воз кечишяпти, чунки ТИАИСВ билан келишиш ва унинг хулосасини олиш таомили сермеҳнат ва кўп вақт кетадиган таомилдир. У ишлаб чиқариш цикли очиқ-ошкор ва операциялари оддий бўлган корхоналар учун ушбу таомилни соддалаштиришни таклиф қилди.\nАйрим иштирокчилар ғайриоддий вазият ҳақида сўзлаб бердилар: қайта ишлашга хом ашё берган буюртмачи корхона омборида мавжуд бўлган худди шундай тайёр маҳсулотни экспорт қила олмайди, чунки бу толлинг операцияларини ўтказиш қоидаларига зиддир. Уларнинг фикрича, норматив базага ушбу банд бўйича қўшимча киритиш зарур.\nУчрашувда маълум бўлишича, ТИФ вакиллари учун умумий бўлган ўзига хос муаммолар доираси шаклланган. Улар жумласига ТИА таркибига оид талаблар, тўлов сифатида буюртмачи тайёр маҳсулотнинг бир қисмини қолдиргани сабабли аслида келиб тушмаган валюта тушумини сотиш мажбурияти ва ҳоказолар киради.\n«ALFAPLASTIK» МЧЖ бош директорининг ўринбосари Убайдулло Қудратуллаев иштирокчилар номидан ташкилотчиларга мазмунли учрашув учун миннатдорчилик билдириб, унда иштирок этганидан мамнун эканлигини изҳор этди. Муаммоларни муҳокама қилишнинг бундай шакли бизнес ва давлат органлари ҳамкорлигининг самарали механизми учун асос ҳисобланади. Фикримизча, тадбиркорлар амалий фаолиятлари учун кўпгина фойдали ва муҳим маълумотларга эга бўлишди, вазирлик ва идораларнинг вакиллари эса бу ерда айтилган таклиф ва тавсияларни ҳисобга олиб, улардан қонун чиқариш фаолиятида фойдаланадилар.\nУчрашувга якун чиқараркан, ССП раиси Палатанинг эшиклари ҳамкорлик учун доим очиқлигини, у тадбиркорларни ташвишлантираётган масалаларни ушбу даргоҳда муҳокама қилишга тайёр эканлигини таъкидлади.\n*Божхона органининг жавоби белгиланган муддатда олинмаган тақдирда ТИФ иштирокчиси буни рухсат бериш деб баҳолаши мумкин.\nПрочитано: 4425 раз(а)


Норвегияда ўзбекистонлик устидан тергов якунига етмоқда\nАлишер Абдуллаев Норвегиядан бошпана олгач исмини Давид Якобсенга ўзгартирган.\nНорвегия полицияси террорчиликда гумонланаётган тошкентлик собиқ милиционер Алишер Абдуллаевга яқин ҳафталарда расмий айблов эълон қилинишини айтмоқда.\nНорвегиянинг пойтахти Ослода террорчилик ва Ал-Қоидага алоқадорликда айбланаётган уйғур, курд ва ўзбек экани айтилаётган уч киши устидан тергов ўз якунига етмоқда.\nУлардан бири, ўз исмини Давид Якобсен деб ўзгартирган Алишер Абдуллаев Норвегияда 2002 йилда қочқинлик мақомига эга бўлган.\nНорвегия полицияси уларни бир нечта нефт платформаларини портлатиш ва Данияда Муҳаммад Пайғамбарни ҳажв этувчи карикатураларни чоп қилган газетага ҳужум қилишни режалаганликда айбламоқда.\nЎзбек-Норвег маданий маркази вице-президенти Евгений Дьяконов якунига етаётган бу иш Норвегия Бош прокуратурасига 8 июлда жўнатилган, дейди.\n- Ҳозирча у тергов билан ҳамкорлик қилаётгани боис қўйиб юборилгани айтилмоқда. Мендаги маълумотларга кўра, террорчиликда айбланаётган уйғур ва курд ҳақидаги маълумотни полицияга Якобсеннинг ўзи етказган, шунинг учун ҳам уни мамлакатни тарк этмаслик ҳақидаги тилхат билан ҳибсдан озод этишди,- дейди Норвегияда истиқомат қилаётган ўзбекистонлик ҳуқуқ фаоли ва журналист Евгений Дьяконов.\nДьяконовнинг айтишича, Норвегия суди қарорида 32 ёшли Якобсен-Абдуллаевнинг Ўзбекистонга қайтиб бора олмаслиги ва Норвегияда рафиқаси ва икки фарзанди борлиги эътиборга олиниб ҳукм ўқилгунга қадар озод қилишини кўрсатилган.\nЎзбекистон инсон ҳуқуқлари жамиятининг маслаҳатчиси, ҳозирда Францияда яшаётган Толиб Ёқубов Озодлик радиоси билан суҳбатда Давид Якобсеннинг ўтмиши билан қизиқиб кўрганини айтади.\n- Давид Якобсен, ўша Абдуллаев, Тошкентда милиция органларида ишлаган. Уни милицияда қанақа фаолият юргизганини биз билишга ҳаракат қилдик, лекин Тошкентда уни танийдиган таниш-билишларимиз чиқмади. Лекин битта нарсани биз яхши биламиз... Ўзбекистон ҳукумати ўзбек қочоқларини ёмон отлиқ қилиш учун Европа мамлакатларига, айниқса, Норвегия ва Швецияга ўзини хуфия ва айғоқчиларини юбориб турганини яхши биламиз. Бу табиий, чунки авторитар сиёсий тузум ҳукумати ўзини иддаоларини “исботлаш” учун, яъни Ўзбекистонда экстремизм, терроризм каби нохуш нарсаларни уюштирилаётганига дунё жамоатчилигини ишонтириш учун шундай одамлар ёрдамида қандайдир ишлар қилишга ҳаракат қилади,- дейди Толиб Ёқубов.\nҲуқуқ фаоли Абдуллаевнинг Европага келиши биланоқ катта бизнесга эга бўлиб қолганини шубҳа остига олди.\n- Жуда кўп Ўзбекистондан қочиб чиққан одамлар Европада яшашига қарамасдан, зўрға оила тебратади. Бу йигит эса келганидан ишхона очган. Уни қўлида 30 дан ортиқ одам ишлаган. Қамоққа олинишидан олдин ўзининг қурилиш ташкилотини 1 миллион еврога сотган. Асосий савол: ўзи қочоқ бўлса, шунчак пулни топишни ўзи бўлмайди... Ундан ташқари Абдуллаев ҳеч қанақа қочоқ эмас. У каби БМТнинг Қочоқлар бошқармаси томонидан келган эмас Норвегияга. Ҳақиқатан, жуда кўп қоронғу томонлари бор. Шу нарсалардан келиб чиқиб у Ўзбекистон билан бевосита боғлиқ бўлган шахслардан бири, деб ҳозир ҳам ҳисоблайман. Энди буни албатта Норвегия суди ҳал қилади,- дея хулоса қилди Ўзбекистон инсон ҳуқуқлари жамиятининг маслаҳатчиси Толиб Ёқубов.\nНорвегияга келиб исмини Дэвид Якобсен деб ўзгартирган Алишер Абдуллаев ўтган йил июл ойида курд ва уйғур йигити билан бирга Ал-Қоида террор тармоғига алоқадорликда гумонланиб, Норвегия полицияси тарафидан ҳибсга олинган эди.\nЯкобсен-Абдуллаевнинг шерикларидан бири – 39 ёшли хитойлик уйғур Микаэль Довуд ҳам, БМТ қочқинлар комиссарлиги Қозоғистон бўлими орқали Норвегиядан бошпана олган.\nГумонланувчиларнинг учинчиси – 37 ёшли ироқлик курд Шаван Садек Самд Буяк, Германияда ҳибсга олинган ва Норвегияга экстрадиция қилинган.\nНорвегия Адлия вазири Кнут Сторбергет мазкур “радикал мусулмонлар гуруҳи” бир йилдан ортиқ вақт давомида махфий полиция назорати остида бўлганини билдириб, Норвегияда бошпана топган яна бир нечта ўзбекистонлик ва ироқликнинг Ал-Қоида гуруҳига алоқадорлигига оид далиллар борлигини билдирган.\nЎзбекистонлик Давид Якобсен уч судланувчи орасида ягона ҳануз айбига иқрор бўлмаган маҳкумдир.\nУ 2009 йилнинг ноябр ойидан Норвегия хавфсизлик хизмати (PST) информатори бўлиб ўз шериклари ҳатти-ҳаракатлари ҳақида хабар бериб келгани ва шу сабабли унга енгил жазо берилишига ишонишини билдириб келмоқда.\nБу воқеага маҳаллий оммавий ахборот воситаларида “Норвегиянинг 11 сентябри” деб ном берилган.


Аравон туманида йирик мева-сабзовот бозорида 17 январь куни эрталаб чиққан ёнғинга электр симиларининг қисқа туташуви сабаб бўлиши мумкинлиги айтилмоқда.\nЁнғинга қарши кураш хизмати ходимлари, бозорда 500 метр ер куйганини, одам умрига зиёт тегмагани ва ҳозирда ёнғин сабаблари ўрганилаётганини маълум қилди:\n-Ҳозир ёнғин сабаблари аниқланмоқда. Лекин тахминлар бўйича ёнғин электр приборлардан чиққан бўлиши мумкин. Ҳозирда ёнғиндан келтирилган зиён аниқланаябди. Бу ерда деярли Аравон халқининг барчаси тирикчилик қилар эди. Одамларнинг сотган буюмлари, сақлаган буюмлари бор. Шу буюмлардан кўпи ертўлада бўлгани учун сақланиб қолган. Ёнғин жами 1400 квадрат метрни қамраб олган. Ёнғин эрталабки соат 6 дан 45дақиқа ўтганда бошланиб, соат 11да ўчирилган, - деди Аравот тумани Ёнғинга қарши кураш хизматининг бўлим бошлиғи капитан Марат Аббаев.\nМаълумотларга кўра, Аравон туманидаги ушбу 3 кишига тегишли бўлган. Бозор рахбарларидан бири Бобур Маноновга кўра, ҳозир ёнғин сабаблари ва келтирилган зиён қанча экани аниқ эмас.\n-Ҳозирча ёнғин нимадан келиб чиққани номаълум. Бироқ камерада запислар бор. Ҳозир тергов бўлаябди, тергов жараёнида запис кўрилади. Шунда ёнғин токдан чиққанми ёки биров махсус ўт қўганми, шуни аниқлаймиз, - деди Бобур Манонов.\nУнга кўра, бозорда 300га яқин савдо шаҳобчаси бўлган.\nСўнги уч ой давомида, Аравон туманида учинчи маротаба ёнғин чиққан. Бунгача тумандаги бир мактаб ва микрокредитлик компания биноси ёнган.\nАравон тумани Ўзбекистоннинг Андижон вилояти билан чегарадош бўлиб ҳисобланади.\n2010 йил Ўш воқеаларигача Ўзбекистон-Қирғизистон билан чегараларини ёпмаган даврда кўплаб ўзбекистонликлар Аравонга келиб мардикорлик билан шуғулланган .


ЕТИМЛАРНИНГ ХАҚҚИ Бу ҳикоя бўлиб ўтган воқелар асосида гўрков тилидан ёзилди.\nҚабристон мўминлар билан гавжум. Бир кекса аёл бандаликни бажо келтирганди. Гўрков қабристонга майитни дафн қилиш учун келган эркакларга алланималарни тушунтирар, "Аттанг, аттанг, Аллоҳ кечирсин!" деб эшитилар эшитилмас бош чайқаб қўярди. Шовқин суронли баҳс мунозарадан сўнг:\n-"Марҳумни қабр қабул қилмаяпти. Бу кетишда шомга қолиб кетамиз. Бу банда қандай гуноҳ қилган экан-ки лаҳадга уч бора қўйсак ҳам ер қабул қилмаяпти? Аҳли мўминлар, сизлар унинг ҳаққига дуо қилиб туринглар, зора Аллоҳнинг раҳми келса. Бу орада дуога қўл очган эркаклардан бири: "Астағфириллоҳ, илон илонлар!" деб орқага тисарилди. Майитнинг устида қорамтир илонлар чирмашиб олган, гўрков уларни олиб ташлашга ҳарчанд уринмасин, лаҳатнинг ичидан қайнаб чиқаётгандек илонлар кўпайгандан кўпайиб борарди.\n- "Марҳумнинг турмуш ўртоғи шу ердами?"- сўради иложсизликдан гўрков. Нимагадир аввалроқ кўриниш бермаган эркак секин-аста одимлаб:\n- "Мен." - дея жавоб берди.\n- "Бу аёлнинг қандай гуноҳи борки ер қабул қилмаяпти? Албатта, бу Аллоҳга аён. Аллоҳ ўзи кечирсин. Аёлингиз бировнинг ҳаққига хиёнат қилмаганмиди?" Эркак гўрковни четга олди.\n- "Бундан 13 йил аввал катта ўғлим вафот этди. Ундан ёдгор 3 фарзанд, 2 ўғил ва 1 қиз қолди. Ўғлимнинг вафотидан сўнг бева келиним ва набираларимга аёлимнинг муносабати ўзгарди. Оҳир оқибат уларни уйдан ҳайдаб солди. Маҳалла кўй орасида қаддим букилди. Кейин кичик ўғлимни олиб чет-элга ишлагани кетдим. У ерда қурувчилик қилиб набираларимга уй учун пул тўпладим. Кичик ўғлим эса касбдош дўстлари билан чўмилишга кетганча, қайтиб келмади. Излаган жойим қолмади. На тиригини, на ўлигини топа олдим. Бу мудҳиш воқеадан кейин у ерда ҳа ишлай олмадим ва яна Тошкентга қайтдим. Аёлимга набираларимга уй олиб бериш учун ишлаб топган бор-будимни бердим. Мен ахмоқ унга ишонибман. У эса пулларга қизим Саидага тилла тақинчоқлар олиб берибди. Пулнинг қолган қисмини эса ўз эҳтиёжига сарфлаб юборган. Мен қизимга:\n- “Онанг етимнинг ҳаққини юлиб сенга тилло занжир берса олаверасанми? Ахир улар жигарингни болаларику? Уларга раҳминг келмайдими?” - десам:\n- “У келин бегона, набираларингиз эса катта бўлса йўлини топиб кетади деб жавоб қилди.” Шу воқеадан сўнг, уйдан бош олиб чиқиб кетганман. Аслида, қизимнинг бу гапига тарсаки тортиб ақлини киритиб қўйишим керак эди. Менга ҳам осонмас, бир ўғлим вафот этди, бири дом-дараксиз йўқолди. Балки ўшанда аёлим норасидаларни уйдан ҳайдамаганида мен ишлагану кетмасдим, ўғлим ҳам йўқолмасди, набиралприм эса ўз ота уйида улғаярди ва аёлимни сўнгги манзилга бу каби аянчли аҳволда кузатмасдик. Менку, ундан розиман, ишқилиб Аллоҳ кечирсин, раҳми келсин. Бу гапларни эшитгач гўрков чуқур хўрсинди-да:\n- Бандасининг гуноҳларини Аллоҳнинг ўзи кечирмаса, биз ожизмиз. Ҳар қалай, қиз бўлса ҳам фарзандингиз бор экан. Ҳар куни келиб онаси учун, Аллоҳ розилиги учун Қуръон тиловат қилсин. Майитнинг устидаги илонлар Аллоҳнинг амри билан келган. Улар етимнинг ҳаққини сўраш учун аёлингизни чирмаб олган. Ер эса бир пайтлар аёлимгиз етим болаларни ҳайдагани учун унга ҳам жой бергиси йўқ. Бироздан сўнг яна жаноза намози ўқилди. Гўрков тўпланганларга бир варақ қоғоз тутқазди ва:\n-"Шу дуони баланд овозда ўқийсиз"- деди. Атрофдагиларнинг кўзидан дув-дув ёш оқарди. Биз ҳам сенинг ҳузурингга боргувчимиз, гуноҳларимизни кечир! Отасидан гўрковнинг айтганларини эшитган қиз онаси учун дуо қилишга қабристонга келди. Не кўз билан кўрсинки, ер уни ҳамон қабул қилмаган, қабр устида маййитни итлар талаётганди. Қиз шу заҳоти ўз ўлимини, у ҳам оансининг гуноҳига шерик эканини, қачонлардир шу аҳволга тушишини ўйлаб дахшатга тушди. Ва қилган гуноҳлари учун тавба қилди. "Етимнинг ҳаққи -етти дарёни қуритар"дегаб гап нақадар тўғри эканлигига амин бўлди. "Уларнинг ҳаққини бугуноқ қайтараман, ойим берган тақинчоқларни акамнинг етим болаларига бераман, уларни ўз ота уйига олиб келаман!" - ўйлади ўзича. Орадан ярим соат ўтиб ота яна бир мудҳиш хабарни эшитди:\n-"Қизингиз автоҳалокат туфайли ҳалок бўлди". Дунёнинг ишларини қаранг. Қилган гуноҳлари учун тавба тазарру қилишга ҳам улгурмади бандаси. Етим болалар ўз ота уйига қайтиб келди. Ҳозир бир пайтлар ҳайдаб солган бувиси ва аммаси ҳаққига гуноҳларини авф этишини сўраб Қуръон тиловат қилишади. Админ киритди\nHayotiy hikoyalar 143 hikoya bolib otgan asosida tilidan yozildi\nMeni xolam juda sho'x qiz edilar. Ular hamma bilan tezda chiqishib ketardila. Turmushga esa kechroq chiqdila hayotlari juda yaxshi edi. Hech nimadan norozi... Чанкаган қарға(The thirsty crow)114


Lotinchada 4 декабр 2021, 00:00 Жаҳон\nCOVID-19'нинг омикрон штамми 38 та давлатда аниқланди\nЖаҳон соғлиқни сақлаш ташкилоти (ЖССТ) маълумотларига кўра, коронавируснинг дельта штамми доминант вариант бўлиб қолмоқда. Янги омикрон штамми ҳозиргача 38 та давлатда аниқланган. Бу ҳақда Коммерсантъ хабар берди.\n«Ҳозирда омикрон ЖССТнинг барча олти минтақаси бўйича 38 та давлатда аниқланган, бунда Африкада инфекцияларнинг асосий ўсиши қайд этилган. Аммо „дельта“ варианти дунёда доминант бўлиб қолмоқда», — деди ЖССТ эксперти Мария ван Керхове онлайн сессияда коронавирус билан боғлиқ вазият бўйича саволларга жавоб берар экан.\nАҚШ авторитар режимлар кузатув ва репрессия учун фойдаланиши мумкин бўлган технологиялар экспортини чеклайди\nАҚШ авторитар режимлар томонидан жосуслик қилиш, диссидентларга босим ўтказиш ва инсон ҳуқуқларининг бошқа бузилишида фойдаланиши мумкин бўлган экспортни чеклаш ва технологияларни лицензиялаш бўйича халқаро ташаббусни бошлашни режалаштирмоқда. Бу ташаббус 9−10 декабрь кунлари онлайн бўлиб ўтадиган Демократия саммитида эълон қилинади.\nБайден маъмурияти вакиллари саъй-ҳаракатларни мувофиқлаштириш учун АҚШ билан дўстлик алоқаларидаги мамлакатларга ушбу ташаббусга қўшилишни таклиф қилмоқчи. Ҳуқуқ ҳимоячилари, сиёсий диссидентлар, мухолифат журналистлари, фаоллар ёки аҳолининг айрим гуруҳларига қарши қўлланилиши мумкин бўлган технологиялар экспорти ва лицензияланишини чеклаш режалаштирилмоқда — Коммерсантъ.\n«Толибон» аёллар ҳуқуқлари бўйича махсус фармон чиқарди\n«Толибон» олий раҳбари Ҳайбатуллоҳ Охундзода аёллар ҳуқуқлари бўйича махсус фармон чиқарди, деб маълум қилди Интерфакс.\nФармон матни ҳаракат назоратидаги интернет ресурсларида эълон қилинди. Ҳужжатда таъкидланишича, ҳаракат раҳбарияти барча тегишли мутасаддиларга, дин уламолари ва қабила оқсоқолларига аёлларнинг қуйидаги ҳуқуқларини рўёбга чиқариш бўйича жиддий чоралар кўришни топширади: турмуш қуриш учун вояга етган аёлнинг розилиги зарур, ҳеч ким аёлларни турмушга мажбурлай олмайди.\n«Аёл бойлик эмас, олижаноб ва озод инсондир, ҳеч ким уни ҳеч кимга бирон манфаат эвазига бера олмайди», — дейилади фармонда.\nСадир Жапаров депутатларнинг ойлигини пасайтириб, хизмат машиналаридан маҳрум қилди\nҚирғизистон президенти Садир Жапаров республика бюджети харажатларини оптималлаштириш ва давлат органларининг бюджет маблағларидан фойдаланиш самарадорлигини ошириш тўғрисидаги фармонни имзолади, деб хабар қилди давлат раҳбари матбуот хизмати.\nҲужжатда Жўғорқу Кенеш депутатларини сақлаш харажатларини қисқартириш бўйича чора-тадбирлар эълон қилинди, хусусан, уларнинг лавозим маошлари қисқартирилди. Жўғорқу Кенеш Торагаси (спикери)нинг маоши 30 минг сом (353 доллар), Торага ўринбосариники 27 минг сом (318 доллар), депутатлар — 25 минг сўм (295 доллар), фракция раҳбарлари ва қўмита раислариники — 26 минг сом (306 доллар) этиб белгиланди.


Ўзбекча масхарабозлик: Шавкат Мирзиё прокуратура органларига халққа хизмат қилишни буюрибди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n19:16 - Ўзбекча масхарабозлик: Шавкат Мирзиё прокуратура органларига халққа хизмат қилишни буюрибди\nЎзбекистон Президенти Шавкат Мирзиё 18 апрель куни «Ижтимоий-иқтисодий ислоҳотларни амалга ошириш, мамлакатни модернизация қилиш, инсон ҳуқуқ ва эркинликларининг ишончли ҳимоясини таъминлашда прокуратура органларининг ролини кучайтириш тўғрисида"ги фармонни имзолагани, бу ҳужжат матни кеча Lex.uz сайтида эълон қилингани gazeta.uz cайтида билдирилди.\nФармоннинг номини кўриш биланоқ ҳар қандай ақли расо ўзбек ўрнидан туриб қарсак чалиши, дўпписини осмонга отиши керак. Аммо, Ислом Карим ҳам мамлакатда демократияни ривожлантиришга қаратилган номи гўзал нутқлар сўзлагани, номи гўзал фармон, қарор ва қонунлар имзолаш билан шуғуллангани, Ўзбекистон эса инсоний эркинликлар бўйича жаҳон давлатлари рўйхатида энг охирги ўринлардан бирини эгаллаб келаётганини эсласак, чапакни ва дўппимизни ҳам унутамиз.\nХабарда айтилишича, бу фармонда прокуратура фаолиятида бўладиган ўзгаришлар рўйхати берилган. Уларга ҳеч қандай ишонч бўлмагани сабабли, биз уларни бу ерда такрорамаяпмиз. Аммо, бир нарсага кўз юмолмадик. Нимамиш, фармонда “Халқ манфаатларига хизмат қилиш” прокуратура органларининг устувор вазифаси этиб белгиланган эмиш.\nҚизиқ, нафақат прокуратура, балки давлатнинг ҳамма муассасалари халқ манфаатларига хизмат қилиши кераклигини Ўзбекистон раҳбарлари билишмасмиди? Нима, ҳозиргача мавжуд прокуратура органлари халқ манфаатларига қарши ишлаши қонунлаштирилганмиди? Ундай бўлса, ишни прокуратурани тарқатиб юборишдан, прокуратура органларининг хизматчиларини Жаслиққа жўнатишдан бошлаш керак эмасмиди?\nХуллас, қисқа қилиб, навбатдаги масхарабозлик фармони имзоланганини айтишдан бошқа иложимиз йўқ. Бу фармоннинг устидан расмдаги бино ичида ўтирган катта-кичик прокурорларимиз ҳам роса кулишаётган бўлса керак.


Грузия Президенти Эдуард Шеварднадзе истеъфога чиққанидан сўнг, АҚШ ҳукумати мамлакат янги раҳбариятини тан олишини билдирди.\nУч ҳафта мобайнида Грузия мухолифатчилари томонидан уюштирилган норозилик намойишидан сўнг, якшанба куни Шеварднадзе президентликлик лавозимини тарк этди.\n75 ëшли раҳбар қон тўкилмаслиги учун истеъфога чиққанини билдирди. Мухолифат етакчиси Михаил Саакашвили эса, Шеварднадзе қарорини мардонавор ҳаракат деб атади.\nПойтахт Тбилисида минглаб мухолифат тарафдорлари Эдуард Шеварднадзе исетъфосини нишонладилар. Мухолифат етакчиларидан бири, Парламент раиси Нина Буржанадзе, Грузия конституциясига биноан вақтинчалик Президент вазифасини бажаришига киришди.Конституцияга кўра, янги президентлик сайловлари 45 кун ичида ўтказилиши керак.\nБуржанадзе бутун мамлакатга қилган телемурожаатида ҳуқуқ тартибот органларини ишга қайтиш, фуқароларни эса жамоат тартибини қайта тиклашга даъват қилди.\nАйни пайтда, Россия ва Европа Иттифоқи Грузия ҳукуматинини қўллаб-қувватлашлигини билдирди. Россия парламенти Федерацияси Кенгашининг раиси Сергей Миронов, Шеварднадзе истеъфосининг қон тўкилишсиз амалга ошгани ва конституция доирасида юз берганини ижобий баҳолади.\nКеча Тбилисида Эдуард Шеварднадзе ва мухолифат етакчилари билан учрашган Россия Ташқи Ишлар Вазири Игор Иванов эса, Грузия сиëсатчилари томонидан қабул қилинган ҳар қандай қарорни тан олишини маълум қилди.\nЕвропа Иттифоқи эса, сиëсий бўҳроннинг тинч йўл билан якунланганига юқори баҳо бериб,янги Парламент сайловларининг демократик талаблар даражасида ўтажагига ишонч билдирди.\nЕвропа Қўмитаси вакили Диего Охейдо Грузия сиëсий раҳбарларини фавқулодда сайловларга тайëргарлик кўришга чақирди:\n- Биз Грузиядаги бўхрон музокаралар йўли билан якунлангани ëки якунланаëтганини олқишлаймиз ва томонларни бундан кейин ҳам зўравонликлардан сақланишига чақирамиз.\nУмид қиламизки, Грузиядаги барча сиëсий партиялар ва янги сайлов шарт-шароитлари ва муддати тўғрисида келишувга эришадилар -, деди Охейда.\nЕвропа Қўмитасининг Ташқи Сиëсат бўйича маъсули Хавиер Солана вакиласи Кристина Галлач бугун Тбилисига Иттифоқнинг махсус вакиллари жўнаб кетганини маълум қилди.


Одам савдосига қарши кураш - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nФуқароларнинг ўзини ўзи бошқариш оранлари фаолиятини мувофиқлаштириш бўйича Республика кенгаши томонидан Тошкент вилояти Қибрай туманидаги Маданият саройида бўлиб ўтган семинар бугунги куннинг долзарб муаммоларидан бири саналган одам савдосига қарши курашга бағишланди.\nМаълумки, одам савдоси ўз кўламига кўра глобал жиноят турларидан бирига айланиб улгурди. Ҳозирда одам савдосидан тушаётган даромад бир йилда салкам 30 миллиард АҚШ долларини ташкил этмоқда. Қолаверса, одам савдоси билан трансмиллий жиноий гуруҳларнинг шуғулланаётгани, унинг турлари ва шаклларининг кўпайиб бораётгани ҳам кўпчиликда жиддий ташвиш уйғотмоқда. Ушбу жиҳатларни инобатга олган ҳолда, Бирлашган Миллатлар Ташкилоти ҳар йили 30 июль кунини Халқаро одам савдосига қарши кураш куни сифатида кенг нишонлашни тавсия этади.\nЎзбекистон Республикаси Ички ишлар вазирлиги билан ҳамкорликда ташкил этилган ушбу семинарда одам савдосига қарши кураш борасида республикамизда амалга оширилаётган ишлар, ушбу мудҳиш жиноятнинг мамлакатимизда кенг учраётган шакллари ҳақида атрофлича тўхтаб ўтилди.\nШу билан бир қаторда одам савдосидан жабрларган шахслар билан ишлаш, уларнинг ҳақ-ҳуқуқларини тиклаш, тегишли маслаҳат ва кўрсатмалар бериш борасида амалга оширилиши лозим бўлган вазифалар ҳақида сўз юритилди. Бу муаммо билан курашда маҳалла фуқаролар йиғинларининг роли, маҳалла оқсоқоллари ва посбонларнинг бу тоифадаги шахслар билан ишлаш жараёнида эътибор қаратиши зарур бўлган ҳолат ҳақида батафсил тушунчалар берилди.\nСеминар давомида иштирокчиларни қизиқтирган саволларга ҳам жавоб қайтирилди.\nАвтор: кўрсатилмаган / Манба: Республика маҳалла кенгаши / Кўришлар: 593


Ўзбекистон бўйлаб саёҳат қилиш имкониятини қўлдан бой берманг! - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nБугунги кунда Ўзбекистонда яшаб туриб, ўз Ватани, ундаги қадимий обидалар ва уларнинг тарихи ҳақида етарлича маълумотга эга бўлмаган фуқароларимиз жуда кўп, зеро аксарият ўзи истиқомат қилаётган жойдан узоққа чиқмаган. Натижада Ўзбекистонда ички туризм яхши йўлга қўйилмаган. Мамлакатимизнинг бу борадаги салоҳияти эса жуда катта.\nҲозирда Ўзбекистонда нафақат ташқи, балки ички туризмни ривожлантиришга ниҳоятда катта эътибор қаратилмоқда ва бу жараёнга аҳолининг барча қатламларини кенг қамраб олиш кўзда тутилган.\n7 февраль куни Халқаро Пресс-клуб томонидан ташкил этилган очиқ мулоқотда Туризмни ривожлантириш давлат қўмитаси раиси Азиз Абдуҳакимов ички туризмни ривожлантиришга доир фикр-мулоҳазалари билан ўртоқлашди ва бу борада ОАВнинг таклифларини тинглади.\nМактаблар, коллежлар ўқувчилари, ОТМ талабалари дам олиш кунлари ва таътилларда Ўзбекистон бўйлаб саёҳат қилишга чорланди. "Аксарият ўқувчи ва талабалар ўз вилоятидан ташқарига чиқмаган, бугунги кунда бу фожиага тенгдир. Ҳатто туризм коллежлари ўқувчилари ҳам ўзи яшаётган жойдаги тарихий обидалар, уларнинг тарихи ҳақида маълумотга эга эмас", - дейди қўмита раиси.\nЯқиндагина Президент томонидан Наврўз байрами, Мустақиллик, Янги йил каби байрамларда йилига беш кун тўхтовсиз дам олиш кунлари жорий қилинди ("Golden week"- "Олтин ҳафта"). Турли ташкилотлар ходимларига "олтин ҳафта" ёки дам олиш кунларида саёҳат қилиш тавсия этилди.\nПрезидентнинг «Ички туризмни жадал ривожлантиришни таъминлаш бўйича чора-тадбирлар тўғрисида»ги қарорига мувофиқ, коллектив шартномаларга ходимларнинг жамоавий ва оилавий ҳордиқ чиқаришини ташкил этиш бўйича ҳар йили давлат органлари ва бошқа ташкилотларнинг бюджетдан ташқари маблағлари ҳисобидан ўз ходимларининг камида 10 фоизини оила аъзолари билан дам олишга юборишни назарда тутувчи нормани рағбатлантириш чораси сифатида киритиш режалаштирилган.\nХодимларга меҳнат қонунчилигига мувофиқ меҳнат таътилининг ишлатилмаган қисми ҳисобидан уларга қулай бўлган вақтда саёҳат ва дам олиш учун ортиқча ишланган кунга дам олиш муддатини фаол равишда тақдим этиш кўзда тутилмоқда.\nБундан ташқари, пенсионерлар, ижтимоий ҳимояга муҳтож қатламларга ҳам йил давомида муайян қулайликлар яратилиб, Ўзбекистон бўйлаб саёҳат қилиш имконини бериш режалаштирилган.\nШундай шароитлар яратилаётган бир даврда бундай имкониятлардан фойдаланиб қолмаслик "жиноятдир". Ҳаттоки оддий уй бекалари ҳам Ўзбекистон бўйлаб саёҳат қилиб, ўз дунёқарашларини кенгайтириши, олган таассуротлари асосида фарзандларини юртимиз тарихи, ундаги қадимий обидалар ва замонавий иншоотлар билан яқиндан таништириши ҳамда билимларини бойитиши мумкин бўлади. Зеро китобдан ўқиган - бошқа, ўз кўзи билан кўрган - бошқа.\nБу эса, табиийки, келгуси авлод вакилларида ўз ватани тарихига қизиқиш уйғотади ва шу аснода улар ҳам ўзларидан кейинги авлодни бу жараёнга жалб қилишади. Қарабсизки, ички туризм ривожланиб, юртимиз фуқароларининг ўз мамлакати ҳақидаги билимлари ошади. Билимли, ўзига ишонган фуқаролар эса юрт равнақини ошириши шубҳасиз.\nАвтор: кўрсатилмаган / Манба: kun.uz / Кўришлар: 195


90 КУНЛИК ТАШВИШ - AUZ.UZ\n90 КУНЛИК ТАШВИШ\nАндижон шаҳридаги 24-мактабда ўқувчиларнинг ота-оналаридан ёз таътилида фарзандлари назоратда бўлишини кафолатловчи тилҳат ёздириб олинаётганлиги ҳақидаги хабар ижтимоий тармоқларда тарқалди. Мазкур амалиётнинг нимаси зарарли?\nАхир ёшларимиз ёмон йўлдан юрмаслигини назорат қилишга чақирувчи бу ташаббусни қўллаб-қувватлаш керак. Аслида мактаб 3 ойга ўқувчи ташвишидан ҳоли қоляпти, жавобгарликдан соқит бўлмоқда. Аммо масъулиятни унутмай, боланинг тарбияси бузилмаслиги, фикр-ҳаёли чалғимасдан яна мактаб бағрига қайтишини хоҳлаётган илм даргоҳи мутасаддилари шундай эҳтиёт чорасини қўллаётгани яхши-да.\nКелинг, холис гаплашайлик. Ота-она бўлиш бугун машаққатли юмуш. Тирикчилик ташвишларидан ошиниб қай биримиз фарзанд тарбиясига эътибор қаратяпмиз, ўқишини назорат қиляпмиз? Очиғини айтганда ўқув йили давомида мактаб бу борадаги нўноқлигимизни ёпиб туради.\nШундай экан, масъулиятни яна бир карра эсга солдирувчи ҳужжатнинг нимаси ёмон? Назаримда, ижтимоий тармоқдаги хабарнинг муаллифи фарзанд ташвишидан бехабар бўлса керак, йўқса мактабнинг бу чорасини қораламаган бўларди.


ЎЗБЕКИСТОН РЕСПУБЛИКАСИ ОЛИЙ СУДИАЛАМ ВА ЖАҲЛ ЖИНОИЙ ТАЖОВУЗ ЭШИГИНИ ОЧГАНИ ҲАҚИДА from\nАЛАМ ВА ЖАҲЛ ЖИНОИЙ ТАЖОВУЗ ЭШИГИНИ ОЧГАНИ ҲАҚИДА\nБу дунёда ҳар бир киши атрофга ибрат назари билан қараб, яхшиликдан ҳам, ёмонликдан ҳам сабоқ чиқариб яшаши керак. Тўғри йўлдан адашмаслик, алам ва жаҳлга берилиш жаҳолатга етаклашини, ҳар қандай вазиятда оғир, босиқ ва вазмин бўлиш, мулоҳаза юритиб, ақл билан иш тутиш фақат хайрли кечишини унутмаслиги керак.\nАкс ҳолда инсон ўзига инъом этилган бир марталик умрни бахтли-саодатли кечириш имкониятини бой беради.\nЎтган йилнинг айни саратон кунларидан бири — 29 июнь куни Жиззах шаҳрида шифокорнинг жонига қасд қилингани ҳақида совуқ хабар тарқалганди.\nКўпчилик ўшанда икки кун аввал олийгоҳни битирган, келажакда ҳаётда ўз ўрнини топиши, жамиятга наф келтириши лозим бўлган йигирма беш ёшли йигитнинг оғир жиноятга қўл урганига афсус ва ачиниш билан қараган, ҳатто уни қоралаганди.\nЖонига тажовуз қилинган Х. Хушбоқов (исм-шарифлар ўзгартирилди) қўли енгил олий тоифали болалар хирурги эди. Унинг хаёлига ўзига нисбатан кимдир тажовуз қилиши мумкинлиги ҳақидаги фикр ҳеч қачон келмаганди.\nЛекин ҳаёт экан-да, одам ўзи кутмаган ишлар бўлиб туради. Шундай қилиб жабрланган шифокор Х. Хушбоқовни кўкрак қафасидаги кўплаб жароҳатлар билан ўта оғир аҳволда РШТЁИМнинг Жиззах филиалига олиб келишди.\nШифокорлар беморнинг танасидаги жароҳатларни кўздан кечирганларида, кўкрак деворининг чап томонида иккита, ўнг томонида битта тан жароҳати аниқ кўриниб турарди. Чап кўкрак томондаги жароҳатлардан тинимсиз қон сизиб чиқаётганди. Беморнинг қон босими тушиб кетган, умумий аҳволи ўта оғир эди. У шошилинч равишда операция қилинди.\nОперация вақтида қорин бўшлиғидаги барча соҳаларга қон қуйилгани аниқланди. Бу эса, беморнинг аҳволини тобора оғирлаштираётганди.\nҚуйилган қон тозалаб олингач, қовурғалараро артериядан босим остида қон шитоб билан кетаётганлиги маълум бўлди. Жароҳатлар тикиб боғлангач, қон кетиши тўхтади. Бемор кўкрак деворининг чап томонида ўнинчи қовурғанинг орасида иккита жароҳат бир-бирига яқин жойлашганди. Улардан қон оқиб турганлиги жароҳат ўткир тиғли, санчилиб кирувчи жисм билан етказилганидан дарак берарди.\nСуд тиббий экспертизасининг 2019 йил 7 августдаги 2373-сонли хулосасида ҳам Х. Хушбоқовнинг танасидаги жароҳатлар оғирлик даражаси бўйича «ҳаёт учун хавфли бўлган оғир тан жароҳати» деб баҳоланиши кўрсатилган.\nХўш, шифокорнинг ҳаётига нега тажовуз қилинди? Аҳволнинг бу қадар чуқурлашиб кетиш сабаблари нима билан изоҳланади?\nМазкур жиноят ишини судда кўриш чоғида ҳар бир ҳолат батафсил ўрганилди ва уларга ҳуқуқий баҳо берилди. Судланувчи, жабрланувчи ва гувоҳларнинг кўрсатмалари, суд тиббий экспертиза хулосалари ҳамда жиноят ишидаги бошқа асосли далилларга таянилиб, қонунийлик ва адолатпарварлик тамойиллари қўлланилган ҳолда судланувчига нисбатан жазонинг муқаррарлиги таъминланди.\nШу ўринда воқеа тафсилотига тўхталадиган бўлсак, жабрланувчи Х. Хушбоқовнинг жонига қасд қилинганидан ўн кун олдин, аниқроғи, 19 июнь куни кечки пайт Сайфиддин биқини санчиб оғриётганидан шикоят қилади.\nФарзанди оғриқдан шикоят қилгач, ота-она бехавотир ўтира оладими? Йўқ, кенжа ўғилдаги безовталик оила бошлиғи Нажим ака билан Назира опага ҳам кўчади. Улар ҳам хавотирга тушиб, безовта тортиб қолишади.\nШундан сўнг туман тиббиёт бирлашмасида текширувдан ўтгач, 14 ёшли Сайфиддиннинг жигарида «эхинакок» борлиги аниқланади. У жарроҳлик йўли билан олиб ташланиши керак, бу иш фақат вилоят касалхонасида амалга оширилади. Вилоят касалхонасига боришганида беморга вилоят болалар кўп тармоқли тиббиёт марказига йўлланма беришади.\nТиббиёт марказида жарроҳлик бўлими мудири, врач Х. Хушбоқов Сайфиддинни қабул қилиб, тиббий текширувлардан ўтказади, «эхинакок кистаси» ташхисини қўяди. Беморнинг қорин бўшлиғи УТТ қилиниб, жигарнинг ўнг бўлаги еттинчи сигментида 80х80 миллиметр ўлчамда «эхинакок кистаси» борлиги аниқланади, ўсимтанинг ҳажми катта, ёрилиш хавфи борлиги сабаб режали жарроҳлик ўтказиш зарур, деган хулосага келади. Шу тариқа бемор С. Бобоевни операцияга тайёрлай бошлашади.\nШаҳобиддин укаси Сайфиддиннинг касалхонага тушиб қолганини телефон орқали уйдагилардан эшитганди. Шу боис у 21 июнь куни диплом ишини ҳимоя қиладию Самарқанддан йўлга чиқади. Жиззах шаҳрига, тиббиёт марказига бориб, укасини кўради, у билан кечга қадар суҳбатлашиб ўтиради.\nШу тариқа ака ҳар куни Сайфиддиндан хабар олиб туради.\nБу пайтда шифокор Х. Хушбоқов бемор С. Бобоевга операция олдидан дори-дармонларни тайинлаган, шу каби ўпка рентгени, қон биохимияси, педиатр, лор, реанимотологларнинг қўшимча кўригидан ўтишини ташкиллаштириб, операцияга ҳозирлик кўраётганди. 23 июнь куни РШТЁИМнинг Жиззах филиали шифокори Ғ. Файзуллаев Х. Хушбоқовга қўнғироқ қилиб, Тошкент шаҳридаги урология марказидан доцент Ф. Келдиёров 26 июнь куни бир беморни операция қилиш учун Жиззах шаҳрига келаётгани, ушбу операция вилоят болалар кўп тармоқли тиббиёт марказида ўтказилиши режалаштирилганини айтади.\nБу хабарни эшитгач, Х. Хушбоқов «жигар эхинакок» ташхиси билан менинг ҳам бир беморим бор, шуни биргаликда операция қилишга ёрдам берадими?» — дея Ғ. Файзуллаевдан сўрайди. Ўз навбатида, Ғ. Файзуллаев доцент Ф. Келдиёровнинг телефон рақамини бериб, «ўзингиз гаплашиб кўринг» дейди.\nХ. Хушбоқов дарров Ф. Келдиёровга қўнғироқ қилади ва вазиятни тушунтиради. Ф. Келдиёров беморни бирга операция қилишга розилик билдиради. Бу хабарни Х. Хушбоқов Сайфиддиннинг ота-онасига айтади.\nЎғлининг соғлиғидан хавотирга тушиб юрган Нажим ака билан Назира опа бу хабарни эшитгач, операцияга розилик беришади.\nОперация соат ўнларда бошланиб, ўн иккию ўттизларда якунланади. Доцент Ф. Келдиёров, Х. Хушбоқов ва мазкур тиббиёт маркази жарроҳи С. Абдуллаевлар биргаликда беморни операция қилишади. Операция якунлангач, Х. Хушбоқов ташқарида кутиб турган беморнинг оила аъзолари ҳузурига чиқади.\n— Операция яхши ўтди, ҳаммаси ортда қолди, — дейди шифокор. — Ҳозир беморнинг соғлиғи яхши, наркоз таъсирини олиш учун унга сут ва қатиқ лозим.\nКўп ўтмай Сайфиддин ўзига келади. Юзига термулиб ўтирган ота-онаси ва акаси Шаҳобиддин билан бироз суҳбатлашади. Шу куни беморнинг ёнида онаси қолади.\nЭрталаб Шаҳобиддин касалхонага келганида Назира опанинг чиройи анча очиқ эди. Сайфиддин тунда яхши ухлабди, умуман безовта бўлмаган.\nЛекин беморнинг яқинларининг қувончи узоққа чўзилмайди. Соат ўнларда тиббиёт маркази реанимация бўлими ходимлари у ёқ-буёққа югуриб қолишади.\nШифокор Х. Хушбоқов ҳам шошилганича Сайфиддин ётган хонага кириб кетади.\nЯрим соатлардан сўнг бемор ётган хонадан чиқиб келган Х. Хушбоқов Шаҳобиддинга «укангизнинг аҳволи оғирлашди, нафас олиши тўхтаб қоляпти, лекин биз уни сақлаб қолишнинг барча чораларини кўряпмиз. Сиз тезроқ отангизни чақиринг», — дейди.\nОрадан кўп ўтмай етиб келган Нажим ака Шаҳобиддин билан Сайфиддин ётган хонага кирганда, бемор сунъий нафас бериш аппаратига улаб қўйилган эди. Шифокорларнинг халақит бермасликни сўрашгани боис ота-ўғил чор-ночор хонадан чиқишади.\nОрадан ўн дақиқалар ўтар-ўтмас ушбу марказда ишловчи реаниматор коридорга чиқиб, совуқ хабарни етказади. Соат ўн бирдан ўн беш дақиқа ўтганда биологик ўлим қайд этилган, Сайфиддиннинг жони узилганди.\nКутилмаганда рўй берган мусибатдан Нажим ака билан Шаҳобиддин буткул карахт тортиб қолишади. Шунда шифокорлардан бири Нажим акага Сайфиддинни патологик-анатомик текширувдан ўтказиш, врачлардан норозилик бўлса, шикоят қилишга ҳақлари борлигини айтади.\n— Уни қайта ёрдириб, азоблаб нимага эришаман, — дейди куюнганича ота. — Яхшиси, олиб кетаман.\nҒамга ботган ота шу тариқа текширувдан бош тортади. Бу ҳақда тилхат ҳам ёзиб беради.\nЭртаси куни Сайфиддиннинг жасадини дафн қилишади. Кейинги куни эрталаб соат тўққизга қадар худойисини ўтказишади. Шундан сўнг…\nЗафаробод туман шифохонасида даволанаётган жияни билан янгасидан хабар олиш баҳонасида Шаҳобиддин уйдан чиқади. Унинг ошхонадан бир дона сопи малла рангли пичоқни олганини ҳеч ким сезмайди. У пичоқни атлас матоли белбоғининг ичига яшириб олади.\nБу мудҳиш жиноят рўй бериши арафасида Х. Хушбоқов тиббиёт марказининг учинчи қаватида жарроҳлик бўлимида ўз ишлари билан банд эди. Соат ўн-у ўттизларда ҳамширалардан бири уни марҳум Сайфиддин Бобоевнинг акаси сўраб келганини айтади. Бирон гапи бордир-да, деган хаёлда эшикка чиққан Х. Хушбоқов холи гаплашиш учун Шаҳобиддинни қўшни хонага бошлаб киради.\nХонадаги суянчиқли ўриндиққа ўтиргач, Х. Хушбоқов Шаҳобиддинни ҳам ўтиришга таклиф қилади. «Ука, бандалик экан, дея у кўнгил сўрайди, дадангга ҳам ҳаммасини тушунтирдим».\n— Нега бундай бўлди? — дея Шаҳобиддин алам билан сўрайди.\nВа кўз очиб юмгунча фурсатда белбоғидаги ҳалиги ошхона пичоғини қўлига олади-да, Х. Хушбоқовга ташланади, унинг қорнига бир неча марта зарба беради.\nХ. Хушбоқов бундай бўлишини умуман кутмаган, хаёлига ҳам келтирмаган эди. У азбаройи оғриқнинг зўридан бақириб юборади.\nАйни шу паллада қўшни хонада шифокор С. Абдуллаев ўтирганди. У Х. Хушбоқовнинг бақирган овозини эшитиб, шошиб эшикни очади. Бу пайтда Шаҳобиддин қўлидаги пичоқни елкаси баробар кўтариб турган, Х. Хушбоқов эса, ўриндиқни кўтариб, ўзини ҳимоя қилаётганди.\nС. Абдуллаев орқа томондан келиб, Шаҳобиддинни маҳкам қучоқлаб олади-да, уни ўн-ўн беш дақиқа ушлаб туради, холос. Ш. Бобоев буткул қутуриб кетган эди, у важоҳат билан С. Абдуллаевни силтаб ташлайди-да, кўздан ғойиб бўлади.\nБу мудҳиш воқеанинг давоми эса, шундай кечади: шифокор С. Абдуллаев ўзининг енгил автомашинасида ҳамкасблари Т. Бегимқулов ва Қ. Толиповлар билан бирга буткул қонга бўялган Х. Хушбоқовни РШТЁИМнинг Жиззах филиалига олиб боришади.\nУлар йўлда кета туриб, филиал қабул бўлимига пичоқланган беморни олиб бораётгани тўғрисида хабар беришган, қабул бўлимидагилар эшикда ғилдиракли замбилни тайёрлаб туришганди. Х. Хушбоқовнинг ўзи автомашинадан тушиб, ғилдиракли замбилга ётади ва беморни зудлик билан операция хонасига олиб кириб кетишади.\nАлам изтироби, жаҳл жазаваси ва кучли ҳаяжон билан эс-ҳушини йўқотган кўйда Шаҳобиддин Х. Хушбоқовга кетма-кет пичоқ ураётган чоғда қўлидаги ўткир тиғ ўзининг оёғига ҳам тегиб кетган эди. Шунинг учун у оқсаётган, юришга қийналаётганди. У шу алфозда ҳовлига кириб келганида отаси «ҳа, нима бўлди?» — деб сўрайди. Ўғли индамай қўя қолади. Фақат юз-қўлини ювгач, ҳамон саволига жавоб кутиб ўтирган отасига Х. Хушбоқовни пичоқлаб қўйганини айтади. Худди шу пайт дарвозадан ички ишлар бўлими ходимлари кириб келишади. Ш. Бобоев Х. Хушбоқовга тан жароҳати етказишда фойдаланган ошхона пичоғини ўз хоҳиши билан уларга топширади.\nСудда Ш. Бобоев айбига тўлиқ иқрорлик билдирди. Бундай оғир жиноий қилмишга кучли ҳаяжон таъсирида қўл ургани, укасининг ўлимини оғир қабул қилганини қайд этди. Бунинг устига, оиласи бошига мусибат тушганини билса-да, тиббиёт ходимлари кўнгил сўрамагани, жаноза ёки худойига келмагани Шаҳобиддиннинг кўнглида алам ва ғазаб ўтини ёққан экан.\nОперация яхши ўтган бўлса-да, бир кундан сўнг тўсатдан Сайфиддиннинг вафот этиши сабаблари мавҳумлигича қолаётганди. Судда РШТЁИМнинг Жиззах филиали болалар бўлими шифокори Ш. Ортиқовнинг гувоҳлик беришича, бемор С. Бобоевнинг касаллик тарихини мутахассислар билан бирга ўрганиб чиқишди. Айтиш керакки, операция услубий жиҳатдан тўғри амалга оширилган, беморга наркоз бериш ва бошқа даволаш муолажалари бўйича камчиликларга йўл қўйилмаган. Операциядан сўнг эса, беморга талаб даражасида тиббий ёрдам кўрсатилган.\nАммо касаллик тарихи ҳужжатларига асосланиб, беморнинг ўлими сабабларини аниқлаш имкони йўқ. Чунки бемор вафот этганидан сўнг паталогик-анатомик текширув ўтказилганида ўлим сабабларини аниқлаш мумкин эди. Айнан шундай текширув ўтказишга эса, марҳумнинг яқинлари рухсат бермаган.\nСуд ҳайъати судланувчи Ш. Бобоевнинг жиноий ҳаракатлари тергов органи томонидан Жиноят кодексининг 25, 97-моддаси 2-қисми «г» банди билан тўғри малакаланган, деб ҳисоблади.\nСудда жабрланувчи Х. Хушбоқов судланувчига нисбатан даъвоси йўқ эканини қайд этиб, унга нисбатан енгиллик беришни сўради. Суд Жиноят кодексининг 57-моддасига таянди. Ушбу моддада «Суд содир этилган жиноятнинг ижтимоий хавфлилик даражасини жиддий камайтирувчи ҳолатларни эътиборга олиб, алоҳида ҳолларда ушбу кодекснинг Махсус қисми моддасида назарда тутилган мазкур жиноят учун белгиланган жазонинг энг кам қисмидан ҳам камроқ ёки шу моддада назарда тутилмаган бошқа енгилроқ турдаги жазони тайинлаш мумкин» деб кўрсатилган.\nҚисқаси, содир этилган жиноятга жазонинг муқаррарлиги таъминланди.\nСудланувчи Ш. Бобоев Жиноят кодексининг 25, 97-моддаси 2-қисми «г» банди билан Жиноят кодексининг 57-моддасини қўллаб, саккиз йил муддатга озодликдан маҳрум қилишга ҳукм қилинди.\nХулоса қилиб айтганда, алам ва жаҳл жиноий тажовуз эшигини очди, жаҳлга берилишнинг оқибати эса, аянчли якун топди.\nХозирда сайтда – 211:


Пандемия даврида жаҳондаги вазият – Газета.uz\n22 сентябрь 2020, 20:40 Жаҳон\nМадрид қисман карантин жорий қилди\nМадриднинг жанубий туманларида истиқомат қилувчи миллионга яқин аҳолининг ҳаракати 21 сентябрдан бошлаб икки ҳафтагача яна чекланди.\nПолиция транспорт воситаларининг кириши ва чиқишини назорат қилишни бошлади. Уйни фақатгина иш ёки ўқиш, шифокорга ёки ёрдамга муҳтож қариндошини кўриш учун тарк этиш мумкин.\nИспания бош вазири Педро Санчес Мадрид автоном ҳамжамиятининг бош вазири Изабел Диас Аюсо билан учрашувда: «Бу ўйин эмас. Биз иккинчи тўлқин билан дуч келмоқдамиз, бу биринчисидан бир қатор хусусиятлари билан фарқ қилади. Мен айтмоқчиманки касаллик у қадар кўп тарқалмаслиги мумкин, аммо хавфлилик даражаси юқори», — дея таъкидлади.\nБуюк Британия карантин чораларини эълон қилиши мумкин, аммо бу сафар карантин олти ойгача давом этиши эҳтимоллиги юқори\nПандемия ҳолати яхшиланмаса, янги коронавирус чекловлари олти ойга чўзилиши мумкин, деди 22 сентябрь куни Борис Жонсон парламентда.\n«Илм-фан бизга ёрдамга келади», — деб изоҳ берди Англия бош шифокори Крис Уитти. «Аммо кейинги олти ой ичида бизнинг ягона умидимиз хавфсизлик чораларига жиддий жамоавий муносабатдир».\n22 сентябр куни Борис Жонсон 4 та инглиз округи эпидемиянинг ривожланишини эълон қилган вазиятда парламентга ҳаракатлар режасини тақдим этиши керак. Июнь ойидан бери биринчи марта мамлакат расмийлари санитария хавфи даражасини учинчи даражадан тўртинчи даражага кўтаришга қарор қилишди, яъни ахоли орасида кассаланиш ҳолатлари кўпайганлиги туфайли ижтимоий масофани сақлаш қатъий тартибга солинади.\nРоссияда янги карантин чоралари қўлланилмайди\nРоссияда коронавирус тарқалишининг ўсиши сабабли янги карантин чекловлари талаб қилинмайди. Бу ҳақда бош санитария шифокори, Роспотребнадзор раҳбари Анна Попова хабар берди. У мамлакатда эпидемик вазиятни «барқарор» деб таърифлади. Унинг сўзларига кўра, касалликнинг кўпайиши куз-қиш мавсумида кўп учрайдиган нафас олиш йўллари инфекциялари боғлиқ.\n«Биз бу ҳақда кўп марта айтган эдик, сентябрнинг иккинчи ўн кунлигида биз муҳим кўрсаткичларни кўришимиз мумкин. Бугунги кунда рўйхатга олинган ҳар бир ҳолат эпидемиологик жиҳатдан аниқ, бугунги вазиятда тушунарсиз, номаълум нарса йўқ. Шу муносабат билан ҳеч қандай янги чеклов чораларини киритишга эҳтиёж йўқ», — деди у.\nСўнгги расмий маълумотларга кўра, пандемия бошланганидан бери Россияда 20 мингга яқин коронавирус беморлари вафот этган. Сўнгги кунларда беморларнинг расмий сони кўпайиб бормоқда ва тахминан 1 миллион 180 минг кишини ташкил қилмоқда.\nФранцияда сўнгги 24 соат ичида 5 мингдан ортиқ коронавирус юқтириш ҳолатлари аниқланди. Буюк Британия сингари, Францияда ҳам энг катта ташвиш касалхонага ётқизишга муҳтож бўлганларнинг ҳаммасини қабул қилиш имконияти йўқлигидан келиб чиқмоқда.\nРасмийлар ҳозирча тўлиқ карантин жорий этилишини истисно қилмоқдалар. Аммо, Лионда бўлгани каби, ҳамма жойда ниқоб кийишни мажбурий қилишмоқда. Шунингдек, қариялар уйларига ташрифлар сони камайтирилди ва 10 дан ортиқ одам қатнашадиган оилавий учрашувлар тақиқланди.\nАзиза Ражабова, «Газета.uz» 929


Зидан vs Бэйл. Қандай қилиб уларнинг муносабатлари бузилди? / CHAMPIONAT.asia\nЗидан vs Бэйл. Қандай қилиб уларнинг муносабатлари бузилди?\nУшбу мақоламиз орқали уларнинг орасига нега ва қандай қилиб совуқчилик тушгани ҳақида сўз юритамиз. Ўйлаймизки, бу сизлар учун қизиқ бўлади.\nДастлаб, Гарет Бэйл учун ёз қандай ўтгани билан сизни таништирамиз:\n- “Реал” ўйинчини топ-клубларга таклиф қилди, аммо ҳеч ким унга бунча маош бера олмайди (йилига деярли 17 млн евро).\n- Агент Жонатан Барнет клубни трансфер ҳаракатларининг сустлигида айблади.\n- Бэйлга Хитойдан 25 миллион евролик таклиф тушди, аммо у бунга рад жавобини берди.\n- “El Mundo Deportivo”нинг ёзишича, Бэйлни Неймарга алмаштиришлари мумкин.\n- Бэйл бошқа футболчилар сингари таътилдан қайтди, бироқ ўртоқлик учрашувларида ўйнамаяпти.\n19 май куни “Реал Мадрид” мавсумни якунлади. Ўша пайтгача Бэйл соғ-саломат бўлишига қарамай, деярли бир ой ўйнамади. Учрашувдан кейин уэлслик мухлисларга миннатдорчилик билдирмади ва дарҳол ечиниш хонасига йўл олди, у ерда жамоадошларига шундай деди (журналист Фернандо Бургос маълумоти): “Шартнома якунига ҳали 3 йил вақт бор. Агар улар менинг кетишимни исташса, ҳар мавсум учун 17 миллион евро тўлашлари керак. Акс ҳолда мен қоламан ва гольф ўйнашимга тўғри келиб қолса, ўйнайман.“\n8 июль куни Бэйл жамоадошлари сингари таътилдан қайтди ва ҳаттоки хорижий йиғинга жўнаб кетди, аммо ҳозир Зидан билан унинг келажагида боғлиқлик йўқлиги аниқ кўриниб турибди. Футболчи “Бавария” билан ўйинда ҳатто қайдномага ҳам киритилмади.\n“Бэйл клуб сафидан четда, чунки, клуб уни сотишга ҳаракат қилмоқда”, - деди Зидан Хюстонда очиқчасига. - У эртагаёқ кетса, яхши бўларди. Шундай вақтлар келадики, биз айро кетишимизга тўғри келади. Турли йўллар томон бориш ҳаммамиз учун яхши бўлади. Кетиш мураббий ва футболчининг шахсан ўзининг қарори. Бу вазиятдан унинг хабари бор”.\n“Реал”нинг собиқ президенти Рамон Калдероннинг сўзларига кўра, Зидан Бэйлга янги мавсумда жамоада қолмаслигини ваъда қилган.\nЎзаро муносабатларнинг иккита муҳим томони: классико ва Киевдаги ЧЛ финали\nИкки ярим йил олдин барчаси аксинча эди. Ўша пайт Зидан “Реал”га келди ва интервьюсида Бэйлни “муҳим ўйинчи” деб атади. Бир йилдан кўпроқ вақт давомида Гарет таркибда яйради, у пайтда ортиқча саволларга ўрин йўқ эди. Сабаби, “Реал Мадрид” ҳужум чизиғида машҳур ББC учлиги (Бэйл, Бензема, Криштиану) ҳаракатланарди.\n1. 2017 йил баҳорида “Барса”га қарши ўйин. “Реал” классикога тайёргарлик кўраётган эди. Бу пайтда эса Бэйл жароҳатини даволашда давом этаётганди. Ўйиндан олдин уэлслик футболчи Зиданга “Барса”га қарши ўйнашга тўлиқ тайёр эканлигини айтди, мураббий бунга ишонди ҳамда Бэйлни ўйинга туширишга қарор қилди. Аммо, 39-дақиқада Гарет мураббийлардан уни алмаштиришларини сўради. “Реал” 2:3 ҳисобида ютқазди. “У менга ўйнашга тайёрлигини айтди”, - деди мураббий учрашувдан кейин.\nАS нашрининг хабарига кўра, ўшанда клуб шифокорлари Бэйлга шошилмасликни маслаҳат беришган. Балки, тиббиёт ходимлари қатъий талаб қўйишмагандир ёки бу ОАВнинг уйдирмасидир, буниси бизга қоронғу. Лекин, дастлабки талқинларга кўра, айнан шу воқеадан кейин алоқалар дарз кетган.\nБэйл мавсум сўнггига қадар сафдан чиқди, бироқ “Ювентус”га қарши ўтган ЧЛ финалида майдонга қайтди. Гарет жароҳатидан тикланиб бўлганлигига қарамай, Зидан уни фақат ўйиннинг охирги 13 дақиқасида ўйнатди. Бу пайтга келиб мураббий 4-4-2 схемасига ўтиш жараёнини бошлаганди. BBC йўқ қилиниб, Бэйл автоматик равишда таркибдаги ўрнини йўқотганди.\nШу билан бирга, уэлсликка умуман имконият берилмади десак нотўғри бўлади - масалан, у Ла Лигада ўйнади (2017/18 мавсумнинг 26 та ўйинида 16 та гол) - аммо муҳим ўйинларда у сояда қолди.\n2017/18 мавсум Европа чемпионлар лигаси1/8 финалнинг “ПСЖ” га қарши иккала ўйинида ҳам захирада қолдирилди, чорак финал ва ярим финалларда умумий 86 дақиқа ўйнади. Учрашувлардан сўнг, Бэйл дарҳол ечиниш хонасига югурди, жамоадан ва мухлислардан тобора узоқлашиб борди (2019 йил баҳорида мухлислар унга қарши ҳуштакбозлик қилишди). Марселонинг сўзларига кўра, Гарет Мадридда 5 йил яшаганига қарамасдан испан тилини ўрганмаган.\n2. Чемпионлар Лигаси финали - 2017/18. Киевда ҳаммаси тўлиқ ёмонлашди. Бу вақтга келиб, Бэйл ишончсизлик туфайли хафа бўлиб, яна захирада ўтирди. Иккинчи бўлим ўрталарида “Реал” ва “Ливерпул” жамоаларининг ҳар бири биттадан тўп киритишди, Бэйл 61-дақиқада майдонга тушди ва 63-дақиқада гол урди, 83-дақиқада иккинчи голини киритиб, дубл қайд этди ва чемпионликка эришди. Испанияда Бэйл ўйиндан кейин ғалабадан хурсанд эмаслиги, Зидандан ғазабланаётганлиги ҳақида ёзишди. У Зиданга қарата шундай деган экан: “Ёки мени таркибга киритасиз ёки мен кетаман”.\nБаёнотдан кўп ўтмай, Зидан ёзда (Роналду билан бирга) жамоани тарк этди. Муаммониниг ечими топилгандай туюлди.\nАммо, баҳорда Зиданни ортга қайтаришди ва Мадрид газеталари дарҳол Бэйл учун ҳаммаси тугади деб ёзишди. Мураббий ҳамма нарсани пухта бажарди: у дарҳол ўйинчини “беркитиб ташламади”. (Ҳатто, Бэйл француз бошчилигидаги биринчи ўйинда гол ҳам урди), бир ярим ой кутди.\nУшбу ҳикоядаги якун аниқ. Зидан эндиликда трансферларни тўлиқ назорат қилади (бу унинг қайтишидаги шартлардан бири эди) ва у аллақачон якуний қарорни қабул қилган.\nЛа Лига. "Реал Мадрид" мутлоқ пешқадамга айланди 47\n"Атлетико" Суперкубок финалида мағлуб бўлганидан кейин учинчи ўйинда ҳам ғалабага эриша олмади 5


Вояга етмаган шахсларга жамоат тарбиячилари тайинланади - Ishonch.uz\nБош саҳифа Ўзбекистон Вояга етмаган шахсларга жамоат тарбиячилари тайинланади\nҲукумат қарори (339-сон, 03.06.2021 й.) билан Вояга етмаган шахсларга жамоат тарбиячиларини тайинлаш тўғрисидаги низом тасдиқланди. Бу ҳақда «Ҳуқуқий ахборот» канали хабар берди.\n● 30 ёшга тўлган;\n● вояга етмаганлар билан камида икки йил ишлаш тажрибасига эга;\n● ҳаётий тажрибаси ва ахлоқий фазилатлари билан вояга етмаганларга ижобий таъсир эта оладиган Ўзбекистон фуқароси бўлиши керак.\n➖ суд томонидан мажбурлов чоралари қўлланилган ёки маъмурий ҳуқуқбузарлик содир этган;\n➖ озодликдан маҳрум қилиш жазосини ўташдан муддатидан олдин шартли равишда озод қилинган;\n➖ ихтисослаштирилган ўқув-тарбия муассасаларидан қайтган ёки тарбия колонияларида жазони ўтаган;\n➖ назоратсиз ва қаровсиз қолган вояга етмаганлар;\n➖ болани тарбиялашда ёрдамга муҳтож оилаларнинг вояга етмаган фарзандлари.\nАввалги саҳифаЎзбекистонда дам олиш кунлари ҳаво қарорати 46 даражагача исийди\nКейинги мақолаОлий Мажлис Сенати 2 000 сўмлик ва 20 000 сўмлик банкотларнинг чиқарилиши тўғрисида маълумот берди


Роналду: “Бугун исталган футболчи ҳатто ўзини кўрсатмаса ҳам, 100 млн. евро “турибди” - Халқ сўзи\nРоналду: “Бугун исталган футболчи ҳатто ўзини кўрсатмаса ҳам, 100 млн. евро “турибди”\n14:13 21 Август 2019 Спорт\nПортугалиялик чарм тўп устаси футболда пул кўпайиб кетаётганини маълум қилди.\n“Ювентус” ва Португалия терма жамоаси ҳужумчиси Криштиану Роналду бугунги трансфер бозори ҳақида фикр билдирди, деб хабар берди Sportbox.ru.\n- Агар Жоау Фелишнинг трансферини бир томонда қолдирсак ҳам, бугун исталган футболчи ҳатто ўзини кўрсатмаса ҳам, 100 млн. евро “турибди”, - деди у. - Футболда пул кўпайиб кетяпти. Марказий ҳимоячи ва дарвозабон 70 ёки 80 миллионга “баҳоланмоқда”. Мен бунга мутлақо қаршиман, лекин бу биз яшаётган дунё.\nЖорий йил ёзда Мадриднинг “Атлетико” клуби Португалиянинг “Бенфика” жамоасига 19 ёшли Фелишни сотиб олиш учун 126 млн. евро тўлади. Шундай қилиб у Роналдуни қувиб ўтиб, тарихдаги энг қиммат португал футболчисига айланди. Роналду 2018 йилда “Реал”дан “Ювентус”га 117 млн. евро эвазига ўтган эди.\nПулимиз бор, лойиҳа йўқ — Шавкат Мирзиёев\n2025 йилга бориб Ўзбекистон тўлақонли электр энергия экспорт қилувчи мамлакатга айланиши керак — Мутахассис\n«Нефтчи» — «Турон» ўйинида безорилик қилган 5 нафар шахс 15 суткага қамалди


Ҳаракатлар стратегияси: жамоатчилик ва ОАВ мулоқоти – Коммерсант.Уз\nҲаракатлар стратегияси: жамоатчилик ва ОАВ мулоқоти\nКонференция тадбиркорлик субъектлари, фуқаролик ва жамоатчилик институтларини Ҳаракатлар стратегияси марказининг фаолияти билан таништириш, шунингдек шу йўналишдаги қатор савол ва таклифларни муҳокама қилиш учун ташкил этилди.\nТадбирда 200 га яқин давлат идоралари вакиллари, ОЎЮ талабалари, ОАВ ва жамоатчилик вакиллари иштирок этди.\nҲарактлар стратегияси марказининг ижрочи директори Акмал Бурҳонов таъкидлаганидек, ўтказилган ижтимоий сўров натижаларига кўра, аҳолининг аксарият вакиллари ташкилот фаолияти ҳақида тушунчага эга.\nЭОАВМА раиси Ф.Абдухаликовнинг сўзига кўра, ОАВнинг давлат идораларига мурожаат тизими соддалаштирилиши лозим. Жумладан, у давлат ходимларининг иш тартибини тўғри ташкил этиш орқали, ОАВ ишини сусайтирмасликни таклиф қилди. Маълумки, журналист сўровини рад қилиш ноқонуний ҳисобланади.\nТадбир давомида “Ҳаракатлар стратегияси” миллий мукофотининг таъсис этилиши ва унинг номинациялари эълон қилинди. Номинациялар қуйидагилардан иборат: “Энг яхши журналистик материал”, “Энг фаол матбуот хизмати”, “Энг самарали тадбир”, “Энг яхши медиа маҳсулот”, “Йилнинг энг яхши ташкилоти”, “Энг яхши ёшлар лойиҳаси”, “Ўзбекистон нуфузини оширишга қаратилган энг яхши лойиҳа”.\nҒолибларни танлашда шаффофликни таъминлаш ва кенг оммани жалб қилиш мақсадида, онлайн ва SMS орқали овоз бериш тизимидан фойдаланилади. Овоз бериш натижасида ҳар бир йўналиш бўйича бешта энг яхши лойиҳа аниқланади. Сўнгги босқичда ҳакамлар, овоз бериш натижалари ҳамда лойиҳа сифатига таянган ҳолда, ғолибларни аниқлайди.\nННТни қўллаб қувватлаш фонди вакиллари республика миқёсида ушбу ташкилотлар учун ўтказилган йирик танловлар ҳақида қайд этди. Танловлар натижасида 100 дан ортиқ нодавлат ташкилотлар субсидия, ижтимоий давлат буюртмалари, давлат грантлари кўринишидаги мукофотларга эга бўлди.\nанжуман жамоатчилик ОАВ Харакатлар Стратегияси хисобот\nПредыдущая запись Узгидромет обещает дожди и грозу к концу недели\nСледующая запись Самарқандда тиббиёт кислородини ишлаб чиқариш бўйича завод очилди\nЗа два месяца банки продали физлицам валюту на $23 млн\nАфганистану переданы в дар автобусы и тракторы узбекского производства\nGM Uzbekistan: тезкор контрактация учун «Матиз», «Спарк», «Нексия», «Кобальт» ва «Ласетти»лар тайёр\nКазахстанская авиакомпания запустит новые маршруты в Бухару и Самарканд\nЎзбекистонда биринчи марта: қишлоқ хўжалиги техникаси – ижарага\nОснователь Amazon стал самым богатым человеком за всю историю\nFitch: ўзбек банклари сўм девальвациясидан ҳимояланган


Сочида казаклар Pussy Riot қизларини калтаклади\nRussia -- Members of the punk group Pussy Riot, including Nadezhda Tolokonnikova in the blue balaclava and Maria Alekhina in the pink balaclava, are attacked by Cossack militia in Sochi, Russia, on Wednesday, Feb. 19, 2014.\nPussy Riot панк гуруҳининг яқинда қамоқдан озод қилинган аъзолари Надежда Толоконникова ва Мария Алёхиналар Сочида казаклар ҳужумига учрагани, Украина ҳодисалари билан бир ўринда, Интернет блогосферасида энг муҳокама этилаётган мавзуга айланди. Казаклар “Путин сенга юртни севишни ўргатади!” клипини ёзиб олаётган тўполончи қизларни таёқ, қамчи ва қалампир газ ёрдамида тўхтатиб қолди.\nТолоконникованинг ўз Twitter микроблогида ëзишича, панк гуруҳи Сочида Қишки Олимпиада ўйинларига бағишланган “Сочи-2014” баннери остида президент Владимир Путинга қарши перформанс ўтказаётган пайтда казаклар ҳамласига учраган.\nОлти нафар гуруҳ иштирокчиси денгиз порти олдидаги ёзувга журналистлар қуршовида яқинлашганида, 20 яқин казак кийимидаги эркак "Путин сени Ватанни севишга ўргатади!", деб бақириб, уларга ташланди.\nКазаклар гуруҳ аъзоларини шавқатсизларча қамчилади, юзларига қалампир газ сепди, дея таъкидлади Толоконникова. Алёхина ўз Twitter саҳифасида қамчидан қаварган танаси, синдирилган тирноғи суратини эълон қилди. Ҳодисада Толоконникованинг эри Пётр Верзиловнинг ҳам жароҳатлангани айтилмоқда.\nPussy Riot гуруҳининг иккита аъзоси Москвадаги Исо Масиҳ ибодатхонасида ўтказган ва катта шов-шув кўтарган “Худойим, Путинни ҳайдаб юбор!” биринчи “мусиқий клипи” туфайли деярли 2 йил қамоқда ўтириб чиқди. Декабрда озодликка чиққан Мария Алёхина ва Надежда Толоконниковаларнинг Сочига келганига бир неча кун бўлди.\nАммо улар аллақачон маҳаллий ДАН ходимлари томонидан бир неча маротаба ушланди, Сочи полицияси уларни ҳатто ўғирликда айбланиб, қўлга олинишга улгурди. Гуруҳ аъзолари хавфсизлик хизмати ходимлари томонидан тинимсиз назорат остига олинганини гапирмоқда.\nРус блогосферасида жиддий тортишувларга сабаб бўлаётган ҳодиса жойидан олинган видеотасвирдан полиция ходимлари казакларнинг қизларни шафқатсизларча калтакланаётганини аралашмасдан кузатиб турганини кўриш мумкин.\nПанкчи қизлар “Путин сенга юртни севишни ўргатади!” қўшиғини “Болотная иши” бўйича қамоққа ташланган мухолифатчи маҳбуслар ҳимоясига, Россияда сўз ва ҳуқуқ эркинликлари топталаётганига бағишлаганини айтмоқда.\nАнъанавий рус гуруҳлари ҳисобланган казаклар расмийлар томонидан хавфсизликни таъминлаш ишларига жалб қилинган.\nКраснодар ўлкаси губернатори Александр Ткачёв воқеага изоҳ бериб, “Война” ва Pussy Riot гуруҳлари қарашларини қўллаб-қувватламаслигини айтди. Айни пайтда губернатор жанжал сабабларини тергов қилишни сўради.\nБундан олдинроқ, Миллий Олимпиада Қўмитаси вакили Марк Адамс Pussy Riot нинг Сочида ўтказилажак ҳар қандай сиёсий акциясини “номақбул”, деб атади.\nАйни пайтда, Сочидаги “Ахлоқий образ” талабалар бирлашмаси шаҳарга келган сержанжал гуруҳ аъзоларини ҳимоя остига олишини билдирди.\nТортишувларда икки қарама-қарши томонга ажралган Pussy Riot тарафдорлари ва мухолифлари бир нарсада якдил фикрга келди:\nСочи казаклари ва полициянинг бу ҳатти-ҳаракатлари дунёда гуруҳ фаолиятига сўниб бораётган қизиқишни янада ошириб юборди.


Ёлғиз боласи билан кўчада қолиб кетган...\n02.03.2019 13:12 0 97\nТошкент шаҳар ИИББ мултимедиа марказининг хабар беришича, бундан бир ой аввал ички ишлар ходимлари Хожа Аҳрор Валий масжиди ёнида ёш боласи билан ўтирган Муяссар исмли аёлнинг вазиятини ўрганишиб унга ёрдам беришган.\nШундан сўнг, аёлнинг фарзанди шаҳар онкология шифохонасига жойлаштирилиб, пластик карточка очилди, моддий ёрдам кўрсатилди.\n«Замон» дастурида маълум қилинишича, Ўзбекистон хотин-қизлари қўмитаси раиси Танзила Норбоева ҳам мазкур аёл билан учрашиб, унга бошпана топишда кўмак берилишини маълум қилган.\nНатижада ташкилот ёрдами билан аёлга Наманган шаҳридан бир хоналик уй берилди.\nТошкент шаҳар ИИББ Хотин-қизлар қўмитаси уй-жой Танзила Норбоева


Ўзбекистон ҳаво йўлларининг самолёти эрталаб 8 дан буён йўловчилари билан ушлаб турилгани айтилмоқда - Darakchi\nЎзбекистон ҳаво йўлларининг самолёти эрталаб 8 дан буён йўловчилари билан ушлаб турилгани айтилмоқда\nЖАМИЯТ 09.12.2019, 16:38\nТеглар: самолёт, йўловчилар\nИжтимоий тармоқларда Ўзбекистон ҳаво йўлларининг HY0095 авиарейси эрталаб 8 дан бери йўловчилари билан ушлаб тургани ҳақида хабарлар тарқалди.\nБлогер Отабек Бакировнинг ёзишича, айрим йўловчилар бир неча соатдан буён самолёт ичида. Ҳолсизликдан хушидан кетганлар ҳам бор, учта тез ёрдам машинаси келган, деб ёзади Соф.уз.\nШунингдек, борт кузатувчилари самолёт бортини тарк этганларга авиачипта қиймати қопланмаслигини айтишмоқда. Норозилик билдирганлар вазиятга изоҳ сўраганлари ва жараённи видеога олгани учун милиция наряди чақирилди, норози аёллар ҳуқуқларини талаб этгани учун алоҳида аёл милиция ходими ҳам етиб келди.\nСамолёт бортида ўнлаб хорижликлар ҳам борлиги ҳам таъкидланмоқда. Блогер Отабек Бакиров учиш-учмаслик борасида аниқлик бўлмагач самолётни бир неча йўловчилар билан бирга тарк этгани ва Миллий авиакомпания вакиллари узр ҳам сўрамаганини ёзган.\nЯна самолётда чақалоқли аёллар, болалар, қариялар ҳам борлиги, уларга ҳеч қурса, иссиқ чой, овқат берилса бўларди, дейилади постда.\nШунингдек, яна бир журналист Шуҳрат Шокиржонов Миллий авиакомпаниянинг чипталарни қайтариб, пулини қайтариб олиш бўйича расмий сайтдаги инструкцияларни тўлдирганини, лекин декабрь ойи ҳам келса ҳам, ҳали пул қайтариб берилмаганини ёзмоқда.


Бошланғич тадбиркорлар фаолиятида юзага келадиган хатолар\n1) Сиз фаолиятингизни режали асосда бошламасангиз, муваффақиятларингизни режалаштирган бўласиз " деган гап бор. Кичик бизнеснинг энг кўп учрайдиган хатоларидан бири, бизнесни бошлаганда, пухта режа тузмасликдир. Бизнесда фаолият бошлаш учун режа қилмаслик банкдан кредит олиш, инвесторларни жалб қилишда муаммолар келтириб чиқаради. Режасиз бизнесда нимани хохлаётганлигингиз ва қаердан даромад олишингизни кўра олмайсиз.\nМуаммонинг ечими. Бизнес-режани тузишда сизга ёрдам берадиган кўплаб воситалар мавжуд. Режалаштиришни осонлаштириш учун Халқ банки бепул намунавий бизнес режаларни таклиф этади.\n2) Тезлик билан турли хил махсулотларни кщпайтириш лозим.\nФаолиятини янги бошлаган тадбиркорлар сотиладиган махсулотлар қанча кўп бўлса, шунча сотув хамда мижозлар кўп бўлади деб ўйлашади. Лекин муаммо шундаки, кўп ишлаб чиқариш харажатларнинг ошишига олиб келади. Мижозларни таҳлил қилмаслик махсулотлар сотилишини камайишига олиб келиши мумкин. Натижада, харажатларингиз даромадларингиздан ошиб кетишига олиб келади.\nЕчим: Янги махсулотларни таклиф қилгандан кўра, сотилаётган махсулотларга эътибор қилиш лозим.\n3) Бозорни ўрганиш\nТадбиркорлар асосан дўстлари ва оила аъзолари маслаҳатлари асосида бошлашади, аммо бозорни ўрганмаслик рақобатга бардош бермасликга олиб келиши мумкин. Шунинг учун хатони қилмаслик ва бозорни чуқур ўрганиш зарур бўлади.\nЕчим: Сиз мижозларни ва бозорни батафсил ўрганиб, кўпроқ маълумот тўплаш ёки яхши мижозлар мижозлар билан доимо алоқада бўлиш лозим.\n4) Иш натижаларини эмас, балки иш вақтини ўлчаш.\nБаъзи инсонлар ўзларининг маҳорати, билими ва маъсулияти сабабли бошқаларга нисбатан самаралироқ ишлайди.\nЕчим: Ходимлар ишига нисбатан бонус хамда устамалар қўшиш лозим бўлади бу хам ходимга ишни самарали бажаради.\n5) Нотоғри жамоани шакиллантириш\nКичкина бўлмаган хотолардан бири, ходимларни синамай жуда тезлик билан ишга олишдир. Ходимларни нотўғри шакллантириш оқибатида нафақат пулингизни йўқотасиз балки мавжуд ходимларга таъсир қилиши мумкин.\nЕчим: Ходимни ишга қабул қилишда эҳтиёткор ва пухта қарор қабул қилинг. Барча ходимларни ўзингиз суҳбат асосида ишга қабул қилинг. Ҳаттоки уларни яхши танисангиз ҳам суҳбатдан ўтказинг. Фақат малакасига қараб эмас балки ишхонанинг ички тартибларига ҳам тўғри келиши керак.\nНаш сотрудник с вами не позднее следующего рабочего дня, ответит на вопросы и расскажет, что делать дальше.


Эрдўғон Туркия Сурияда Ал-Бағдодийнинг хотинини ҳам ҳибсга олганини маълум қилди - Daryo\n20:09, 06.11.2019 17709\nЭрдўғон Туркия Сурияда Ал-Бағдодийнинг хотинини ҳам ҳибсга олганини маълум қилди\nТуркия хавфсизлик хизмати кучлари Сурияда ИШИД собиқ етакчиси Абу Бакр ал-Бағдодийнинг хотинини ҳам қўлга туширган. Бу ҳақда Туркия президенти Ражаб Тоййиб Эрдўғоннинг маълумотига асосланиб «РИА Новости» хабар берди.\nФото: Ал Арабия\n«Ал-Бағдодий туннел ичида ўзини-ўзи портлатганди. Биз Сурияда Бағдодийнинг рафиқасини ушладик. Лекин ортиқча шов-шув бўлмаслиги учун бу ҳақда овоза қилмадик. Ушбу маълумотни энди ошкор этаяпман. Туркия ИШИД етакчисининг опаси ва поччасини ҳам қўлга туширган», — дея таъкидаган Эрдўғон Анқарада сўзлаган нутқида.\nИШИД етакчиси Абу Бакр ал-Бағдодий қандай йўқ қилинди?\nАбу Бакр Ал-Бағдодий 27 октябрда Суриянинг Идлиб вилоятида АҚШ ҳарбийларининг ҳаводан йўллаган ҳужуми натижасида ўлган. АҚШ президенти Дональд Трамп Ироқ, Сурия, Америка, Россия, Туркия ва курдларга операциядаги ҳамкорлик учун миннатдорчилик билдирган ва Бағдодийнинг ўлими ҳақидаги маълумотни расман тасдиқлаган. Трамп Бағдодийнинг таъқибдан қочиб туннелга беркингани ва у ерда ўзини-ўзи портлатганини билдирган. ИШИД собиқ раҳбарининг жасади қолдиқлари денгизга оқизилиши ва ташкилот раҳбарлигини келиб чиқиши туркман миллатига мансуб ироқлик собиқ зобит Абдулла Қардош эгаллаши тахмин қилинганди. Пентагон Идлиб вилоятида ўтказилган операциянинг тафсилотларини ошкор этган ва видеодан парчани эълон қилган. Кейинчалик ИШИД вакиллари ҳам раҳнамо ҳалок бўлганлигини тасдиқлади ва АҚШдан қасос олишни ваъда берди. ИШИД террористик ташкилотида Бағдодийнинг ўрнини Абу Иброҳим ал-Ҳошимий ал-Қурайший эгаллаган. 4 ноябрь, якшанба куни Суриянинг Алеппо вилоятида Туркия ҳарбийлари Бағдодийнинг опаси 65 ёшли Расмия Авад ва унинг оила аъзоларини қўлга олган.\n22:13 Бугун 3274\n21:40 Бугун 736\n21:24 Бугун 2349\n21:08 Бугун 3723\n22:09, 19.11.2019 170133\n17:31, 18.11.2019 165875\n07:58, 19.11.2019 158359\n07:36 Бугун 137687


Мулоқотлар давомида Президентимиз томонидан қабул қилинган янги фармон ва қарорлар, шунингдек, хорижий кредит линиялари, экспорт ва экспорт олди молиялаштириш, Вазирлар Маҳкамаси ҳузуридаги Тадбиркорлик фаолиятини ривожлантиришни қўллаб-қувватлаш жамғармаси орқали олинадиган кредит фоизларини компенсация қилиш ва кафиллик бериш тартиблари бўйича батафсил маълумот берилди.\nШунингдек, асосий эътибор аҳоли ҳамда тадбиркорлик субъектларининг муаммоларига қаратилиб, уларнинг фикр-мулоҳазалари тингланди.\n– Мен Кармана туманида балиқчилик билан шуғулланаман. Бу йилги ёғингарчилик оқибати жиддий зарар кўрдим. Таббий офат натижасида балиқларни оқизиб кетди. Бугунги учрашувда мен банкдан олган 200 миллион сўм миқдоридаги кредитнинг имтиёзли даврини яна олти ой муддатга узайтириб беришларини сўрадим. Мутасаддилар график ҳужжатларимни банкка топширишимни айтишиб, ижобий ҳал қилишини айтишди, – дейди “Зумрад келажаги” МЧЖ раҳбари Азизжон Сувонов.\nЎтказилган сайёр учрашувларда 140 нафардан ортиқ аҳоли ва тадбиркорлик субъектлари иштирок этиб, банк кредитларига оид 29 масала кўриб чиқилди. Аҳоли ва тадбиркорлик субъектлари томонидан йўлланган ҳар бир мурожаат диққат билан тингланиб, аксарияти жойида ҳал этилди ва қўшимча ўрганиш талаб этилган мурожаатлар бўйича банкнинг мутасадди раҳбарларига тегишли топшириқлар берилди.\n– Тадбирда иштирок этиб, 10 дона “Дамас” автомашинаси сотиб олиб фаолиятимни янада кенгайтириш мақсадида кредит олиш масаласи бўйича мурожаат қилдим, – дейди “Автомобилчи - 2000” МЧЖ раҳбари Бахтиёр Қаҳҳоров. – Мутасаддилар мурожаатимни атрофлича ўрганган ҳолда етарлича маблағ ажратилишига ваъда беришди.\nШунингдек, сайёр қабулда банк филиаллари томонидан бажарилаётган ишларнинг барчаси халқ фаровонлиги ва даромадларини ошириш, янги иш ўринлари яратиш орқали иш билан таъминлашда муҳим аҳамиятга эга эканлиги алоҳида таъкидланди.


«Imzo Akfa» Қорақалпоғистонда — “Qoraqalpog'iston tongi” gazetasi\n«Imzo Akfa» Қорақалпоғистонда\nҲар йили юртимизнинг барча ҳудудларида тўйга-тўёна сифатида янги биноларни қуриш ва Мустақиллик байрамида фойдаланишга топшириш яхши анъанага айланган. Жорий йил ҳам давлатимиз мустақиллигининг 27 йиллик шодёналари олдидан Тўтркўл туманида “Imzo Akfa” компаниясининг расмий диллерлик филиали очилиб, унинг янги биноси фойдаланишга топширилди.\nМазкур тадбиркорлик объектининг тантанали очилиш маросимида туман ҳокими Н.Худойберганов сўзга чиқиб, айни байрам кунлари туманда ўнлаб ижтимоий-иқтисодий объектлар фойдаланишга топширилаётганини, шулар қаторида Қорақалпоғистонда илк бор “Imzo Akfa” филиали очилаётгани туман иқтисодиётини янада юксалтириш, аҳолининг бандлигини таъминлаш, қолаверса, хонадонлар ва корхоналарни бугунги замон талаблари даражасида қуриш ҳамда жиҳозлашда, бир сўз билан айтганда юртдошларимизнинг турмуш фаровонлигини оширишга хизмат қиладиган янги тадбиркорлик объекти бўлганлигини алоҳида таъкидлади.\nТадбирда Тошкент шаҳридан ташриф буюрган меҳмонлар Ўзбекистон халқ артисти Мирза Азимов, кулгу устаси Валижон Шамшиевлар сўз олиб, Президентимиз Ш.Мирзиёев томонидан тадбиркорликни ривожлантиришга қаратилаётган эътибор ва имкониятлар натижасида юртимизда эришилаётган ютуқлар ҳақида гапириб ўтдилар. Таъкидланганидек, бугунги кунда ойна ҳамда эшик конструкцияларининг энг йирик ишлаб чиқарувчиси ҳисобланмиш “Imzo Akfa” мижозларнинг ишончини қозонишга улгурди. Ушбу фабрика “Akfa” пластик ва алюмин профиллар компаниясининг инновацион ғояси саналади. Ҳозирги кунда “Imzo Akfa” бренди остида турли хилдаги сифатли ойна ва эшиклар ишлаб чиқарилмоқда. Маълумотларга кўра, “Imzo Akfa” компанияси нафақат Ўзбекистонда балки МДҲ давлатларида ҳам шу йўналишда фаолият юритувчи корхоналар билан бемалол рақобатлашмоқда. Фабрика хизмат кўрсатиш ва ҳудудлар қамровини кенгайтириш мақсадида юртимиз бўйлаб “show-room” ҳамда диллерлик марказларини очмоқда. Тадбирда сўз олганлар Тўрткўл туманида очилаётган “Imzo Akfa” диллерлик маркази ҳам фақат ушбу туманда эмас, қўшни туманлар ва вилоятларга ҳам хизмат кўрсатадиган йирик корхонага айланишини билдириб, келгуси ишларига муваффақиятлар тиладилар.\nТантанали тадбирда “Imzo Akfa” компаниясининг бош директор ўринбосари Авазхон Максутов иштирок қилди ва тумандаги диллерлик маркази раҳбари Қаҳрамон Матёкубовга “Imzo Akfa” расмий гувоҳномасини топширди. Шундан сўнг, алвон тасма кесилиб, расмий “show-room” очиқ, дея эълон қилинди.\n— Тадбиркорлик фаолиятимизни бошлаганимизга ўн йилдан ошди, — дейди диллерлик маркази раҳбари Қаҳрамон Матёкубов. — Дастлаб, 2008 йилда якка тадбиркор бўлиб иш бошладим. Кейинчалик 2010 йилда масъулияти чекланган жамиятини ташкил қилиб, фаолиятимизни кенгайтирдик. Ўтган йиллар давомида тумандаги ва республикамизнинг бошқа ҳудудларидаги кўплаб қурилишларда иштирок қилдик. Энг дастлабки йирик буюртмаларимиздан бири Тўрткўл савдо мажмуаси эди. Биз ишимизни сифатли ўз муддатида бажардик ва кейинчалик бу каби кўплаб объектлар қурилишида иштирок этдик. Жумладан, Ўзбекистон почтасининг Тўрткўл филиали, “Алоқабанк”нинг Нукус шаҳридаги ва Хоразм вилоятидаги янги бинолари ва шу каби бир неча объектлар қурилишида қатнашдик. Юртимизда тадбиркорларга яратилаётган имкониятлардан самарали фойдаланиш ва фаолиятимизни янада кенгайтириш мақсадида ўтган йил “Микрокредитбанк”дан 100 миллион сўм кредит олган эдик. Мана кўриб турганингиздек, фаолиятимиз кенгаймоқда. Эндиликда, зиммамизда “Imzo Akfa” бренди билан янада самарали ва сифатли хизмат кўрсатишдек масъулиятли иш турибди.\nШу ўринда “Imzo Akfa” фабрикаси маҳсулотлари юртимиз иқлимига мослаштирилган юқори сифатли материалларидан ишлаб чиқарилаётганлигини алоҳида таъкидлаб ўтамиз. Евро стандартларга тўлиқ жавоб берувчи маҳсулотлар буюртмачининг танловига қараб турли ранг ва қулайликларда тақдим этилади. Бундан ташқари, фабрика иқлимга монанд энергия тежовчи ромларни ҳам таклиф этади. “Imzo Akfa” фабрикасининг ўзига хослиги шундаки, у юқори технологик ускуналар билан жиҳозланган. Янги расмий диллерлик марказимизда мазкур бренд остида ишлаб чиқарилаётган эшиклар, энг сўнги намунадаги энергия тежовчи ромлар, ойна саноатининг сўнгги ишланмалари каби кўплаб тайёр маҳсулотлар тақдим этилади.\nМаълумот ўрнида айтиб ўтмоқчимизки, шу кунгача республикамизда юқорида келтирилган компаниянинг расмий филиаллари йўқ эди. Мустақиллигимизнинг 27 йиллик байрами арафасида дастлаб Тўрткўл туманида, кейин Нукус шаҳрида “Imzo Akfa” компаниясининг расмий филиаллари очилди. Ҳа, “Imzo Akfa” Қорақалпоғистонда. Эндиликда, ҳудудларимизда янги бунёд этиладиган хонадон ва биноларда ҳам “Imzo Akfa” бренди остидаги сифатли маҳсулотларни кўришимиз мумкин.


Мендеш "Барселона" клубига Лоран Бланни олиб келишни таклиф қилди\n"ПСЖ" клуби ва Франция терма жамоаси собиқ бош мураббийи Лоран Блан "Барселона"ни бошқариши мумкин, деб маълумот бермоқда Mundo Deportivo нашри.\nМанбанинг таъкидлашича, Кике Сетьеннинг истеъфоси ҳақидаги муҳокамаларда "Барса"ни бошқариши мумкин бўлган номзодлар кам бўлган. Хабарга кўра, "Барселона Б" жамоаси бош мураббийи Хавьер Гарсия Мимьента ушбу лавозимга ягона номзод бўлган.\nБир қанча вақт аввал Лоран Бланнинг агенти сифатида Жорже Мендеш фаолиятини бошлаган эди, унинг "Барса" раҳбарияти билан муносабати яхши. Мендеш каталонияликларга Блан номзодини таклиф қилган.\nМуносабатлар омадли бўлиши номаълум, чунки франциялик мутахассис узоқ муддатли лойиҳа билан ишлашни истайди. Таъкидлаб ўтиш лозим, Блан "Барселона" клубида 1996 йилдан 1997 йилгача фаолият юритган. У "ПСЖ" бош мураббийи лавозимини 2016 йилда тарк этган ва ҳозиргача бошқа клубда фаолият юритгани йўқ.\nБарселона Кике Сетьен Лоран Блан ПСЖ


UNICEF-O‘zbekiston - «Ўзбекистонда оналик ва болаликни муҳофаза қилиш хизматларини такомиллаштириш масалаларини оммавий ахборот воситаларида ёритиш» мавзусида энг яхши журналистика материаллари учун танлов шартлари\n«Ўзбекистонда оналик ва болаликни муҳофаза қилиш хизматларини такомиллаштириш масалаларини оммавий ахборот воситаларида ёритиш» мавзусида энг яхши журналистика материаллари учун танлов шартлари\nЎзбекистонда оналик ва болаликни муҳофаза қилиш соҳасида амалга оширалиётган кенг миқёсдаги ислоҳотлар сифатли тиббий хизматлар кўрсатилишига, тиббиёт муассасаларининг фаолияти замон талабларига мувофиқ ташкил этилишига ҳамда юқори малакали кадрлар тайёрланишига кўмаклашмоқда. Бу борада қабул қилинган қарор ва фармойишлар, ижтимоий аҳамиятга эга бўлган давлат дастурларининг амалга оширилиши, шунингдек халқаро ташкилотлар билан муваффақиятли ҳамкорлик натижасида она ва бола саломатлиги муҳофазасига, касалликларнинг эрта диагностикаси ва уларнинг олдини олишга ихтисослашган тиббиёт муассасаларининг мустаҳкам тизими яратилган. Жамият ҳаётидаги ана шундай муҳим ижтимоий масалаларни оммавий ахборот воситалари (ОАВ)да ёритиш муҳим аҳамият касб этади.\nЕвропа Иттифоқи (ЕИ) ва БМТ Болалар жамҳармаси (ЮНИСЕФ) биргаликда молиялаштирган ва Ўзбекистон Республикаси Соғлиқни сақлаш вазирлиги амалга ошираётган “Ўзбекистонда оналик ва болаликни муҳофаза қилиш хизматларини такомиллаштириш” лойиҳаси мазкур соҳадаги хизматларни янада яхшилашга қаратилган. Ана шу лойиҳа ҳамда Журналистларни қайта тайёрлаш халқаро маркази (ЖҚТХМ) ва ЮНИСЕФ амалга олиб бораётган “Ҳудудий ОАВнинг салоҳиятини кучайтириш” лойиҳаси доирасида журналистлар учун “Ўзбекистонда оналик ва болалик муҳофазаси хизматларини такомиллаштириш масалаларини ОАВда ёритиш” мавзусида энг яхши журналистика материаллари учун танлов эълон қилинади.\nҲар бир боланинг омон қолиш ва яшаш, сифатли тиббий хизмат олиш ва парваришга бўлган ҳуқуқини илгари суриш;\nОммавий ахборот воситаларини оналик ва болалик муҳофазаси масалаларини ёритишга жалб этиш;\nМазкур мавзу бўйича Ўзбекистон журналистларининг ижодий салоҳиятини ошириш ва журналистлар ихтисослашувини рағбатлантириш;\n“Ўзбекистонда оналик ва болалик муҳофазаси бўйича хизматларни такомиллаштириш” лойиҳасининг бажарилиш жараёни тўғрисида кенг оммани хабардор қилиш.\nЖурналистларга ёритиш учун учта йўналиш/мавзу таклиф этилади:\nСифатли тиббий хизмат кўрсатиш ва парваришлаш бўйича тиббий ходимларнинг билим ва кўникмаларини ошириш\_яхшилаш;\nСоғлиқни сақлашнинг бирламчи тизимида, хусусан қишлоқ врачлик пунктларида тиббий хизмат кўрсатиш;\nОилада ва ҳамжамиятда она-бола саломатлиги муҳофазаси.\nАсосий мукофотлар учун танлов тўрт йўналишда амалга оширилади:\nинтернет саҳифаларидаги материаллар.\nБарча йўналишлар бўйича рағбатлантирувчи мукофотлар ҳам таъсис этилган.\nТанлов 2015 йил 1 мартдан 1 ноябрь кунига қадар давом этади.\nТанлов натижалари жорий йилнинг ноябрь ойида эълон қилинади.\nТанловда қатнашиш учун қуйидаги шартлар қўйилган:\nТалабнома (илова қилинган) ЖҚТХМга юборилади;\nБосма ва электрон ОАВ да мавзу бўйича эълон қилинган 5 тадан кам бўлмаган материаллар тақдим этилади (материал ОАВда эълон қилинган кундан бошлаб 7 кун давомида);\nТелевизион ва радио дастурларнинг дискка ёки бошқа исталган рақамли ахборот воситасидаги нусхаси ёзма қисқа аннотацияси билан тақдим этилади (эфирга узатилгандан сўнг 2 ҳафта давомида).\nБарча материалларда “Ўзбекистонда оналик ва болаликни муҳофаза қилиш хизматларини такомиллаштириш” лойиҳасининг иловадаги логотипини жойлаштириш ҳамда Европа Иттифоқини донор ташкилот сифатида таъкидлаш тавсия этилади.\nЛойиҳа координатори ва мониторинг бўйича мутахассис материалларни вақтида кузатиб боришлари учун нашр ва кўрсатув вақти тўғрисида аввлдан ЖҚТХМга хабар бериш тавсия этилади.\nЭнг яхши материаллар танлов ташкилотчилари бўлмиш ЖҚТХМ ва ЮНИСЕФнинг Ўзбекистондаги ваколатхонаси веб сайтларига жойлаштирилади.\n“Танлов” деб белгиланган материаллар ЖҚТХМда қуйидаги манзил бўйича қабул қилинади:\nТошкент, 100129, Навоий кўчаси, 30 уй.\nЖурналистларни қайта тайёрлаш халқаро маркази.\nE: mail – journal@bcc.com.uz, mediauz@bcc.com.uz\nМатериалларни тақдим этиш шартлари:\nТанловга материаллар 2015 йил 1 мартдан 1 октябрга қадар талабномани тақдим этган ОАВ ходимларидан қабул қилинади;\nҲар бир материал унга илова қилинган хат билан тақдим этилади. Унда иштирокчининг исм-шарифи, вилоят номи, материал сарлавҳаси ва манбаси, нашр ёки эфир санаси кўрсатилади;\nТеле-радио дастурлар давомийлиги 3 - 15 минут;\nБосма материаллар учун нашр оригинали (ёки нусхаси);\nИнтернет нашрлар учун веб сайтда эълон қилинган мақоланинг қоғозга чиқарилган кўриниши ва мазкур мақола эълон қилинган веб саҳифага аниқ кўрсатилган ҳавола (ссилка).\nБарча саволлар билан қуйидагиларга мурожаат қилиш мумкин:\nЛойиҳа координатори Гульнора Бабаджанова\nТел. (99871) 2441596\nE-mail: journal@bcc.com.uz ва mediauz@bcc.com.uz\nМониторинг бўйича мутахассис Наргис Қосимова\nТел. (99890) 3523386\nЖурналистларнинг танловда қатнашишлари учун талабнома формаси.\n«Ўзбекистонда оналик ва болаликни муҳофаза қилиш хизматларини такомиллаштириш» лойиҳасининг логотипи.\nJurnalistlar tanlovida qatnashish uchun TALABNOMA (26 Kb)\n«Ўзбекистонда оналик ва болаликни муҳофаза қилиш хизматларини такомиллаштириш» лойиҳасининг логотипи (96.8 Kb)


Ўзбекистонда расман қўш фамилияликка рухсат берилди — Review.uz\nДавлат хизматлари агентлигининг хабар қилишича, эндиликда никоҳланувчиларга қўшфамилияликка рухсат этилади.\n«Масалан, куёв Аҳмедов келин Шуҳратова бўлса, шунда куёв Аҳмедов-Шуҳратов, келин эса Аҳмедова-Шуҳратова бўлиши мумкин», дейилади хабарда.\nВазирлар Маҳкамаси томонидан ФҲДЁ соҳасига оид бир қатор ишлар амалга оширилиши белгиланган қарор тасдиқланди. Жумладан, бола туғилганда бериладиган суюнчи пули, дафн маросими учун бир маротабалик нафақа пулларини олиш учун маълумотлар энди қўлма-қўл фуқароларга берилмасдан, Пенсия жамғармасига махсус электрон тизим орқали тўғридан-тўғри юборилади.\nШунингдек, хабарда келтирилишича, ФҲДЁ ходимлари ойлик иш ҳақлари ўрта ҳисобда 3 бараварга ошиши, ФҲДЁ органи мудираси иш ҳақи 5,0 млн. сўмга (1,5 млн. сўм бўлган), 1 ва 2-тоифали инспекторлар иш ҳақи 3,2−3,5 млн. сўмга етиши (1,2−1,3 млн. сўм бўлган) кўзда тутилмоқда.\n«Адолатни таъминлаш учун ФҲДЁ бўлимлари ва никоҳ уйлари мудирлари, инспекторлари ҳокимликлар тизимидаги ишлаган даври кўп йил ишлаганлиги учун устамалар тўлаш ҳамда мартаба даражалари олишга зарур бўлган иш стажига қўшилади. Шу билан бирга, уларга қўйиладиган талаблар ҳам шунга яраша бўлади», дейилади Давлат хизматлари агентлиги хабарида.